title: Universidad Nacional Autónoma de México

text: UNAM-yliopiston historia alkaa peräti vuodesta 1551, jolloin Espanjan kuningas Filip II perusti "Real y Pontificia Universidad de México" -yliopiston. Se oli Amerikan mantereen vanhimpia yliopistoja. Alkujaan sen koulutuksen tasoa pidettiin yhtä korkeana kuin muidenkin Espanjan keskiaikaisten yliopistojen. Se oli kuitenkin tiukasti katolisen kirkon valvonnassa, ja yliopiston toimintaa häirinneet poliittiset ja uskonnolliset tahojan vaikutuksesta yliopisto jäi jälkeen Euroopassa vuosien 1600–1800-luvuilla tapahtuneesta tieteellisesti kehityksestä. Benito Juárezin hallinto sulki yliopiston 1857, jolloin maahan perustettiin monia itsenäisiä kouluja eri tieteenaloille.


title: Universidad Nacional Autónoma de México

text: Porfirio Díazin aikana itsenäiset koulut yhdistettiin uudelleen, ja ne muodostivat Meksikon kansallisen yliopiston. Meksikon vallankumouksen jälkeen 1920-luvulla Meksikon yliopistot asetettiin valtion alaisuuteen, mutta kansallinen yliopisto sai autonomian 1929. Samalla yliopistoa alettiin kutsua sen nykyisellä nimellään.


title: Universidad Nacional Autónoma de México

text: Yliopisto sijaitsi monissa eri rakennuksissa Méxicon historiallisessa keskustassa. Jo 1920-luvulla suunniteltiin kampuksen rakentamista. Vuonna 1943 päätettiin, että yliopistokampus rakennettaisiin Coyoacániin Méxicon kaupungin eteläpuolelle. Vielä tuolloin alue oli kaupunkimaisen asutuksen ulkopuolella.


title: Universidad Nacional Autónoma de México

text: Kampuksen suunnittelusta käynnistettiin kilpailu, jonka voittivat Mario Pani ja Enrique Del Moral. Heidän suunnitelmansa yhdistivät modernismia ja paikallisia traditioita, kuten paikallisia materiaaleja ja esikolumbiaanisen ajan arkkitehtuuria. Rakennusten ja aukioiden toteuttamiseen kutsuttiin Meksikon merkittävimpiä taiteilijoita ja lopulta noin 60 arkkitehtia ja taiteilijaa työskenteli kampuksen parissa. Rakennustyöt aloitettiin vuonna 1949 ja kampuksen päärakennus avattiin virallisesti vuonna 1952 ja ensimmäisen luennot pidettiin vuonna 1954.


title: Universidad Nacional Autónoma de México

text: Yliopiston stadion, joka tunnetaan nykyään nimellä "Estadio Olímpico Universitario", oli Méxicon olympialaisissa 1968 kisojen olympiastadionina. Ennen olympialaisia yltyivät opiskelijaprotestit presidentti Gustavo Díaz Ordazin hallintoa vastaan. Armeija valtasi UNAMin kamppuksen vastatoimena, sillä alueella oli määrä olla monia olympialaisten tapahtumia. Tapahtumat kärjistyivät 2. lokakuuta 1968, jolloin armeija ampui useita protestoijia Tlatelolcon verilöylyssä. Yliopiston on edelleen ollut aktiivista poliittista opiskelijatoimintaa, ja esimerkiksi 1999 opiskelijajoukko vastusti suunnitteltuja koulumaksuja.


title: Universidad Nacional Autónoma de México

text: UNAM on yksi maailman suurimmista yliopistoista, sillä siellä on yli 315 000 opiskelijaa, kun mukaan lasketaan sen alaisuudessa olevat high schoolit ja Meksikon kansallinen valmistava koulu. Yliopistossa on mahdollisuus suorittaa sekä korkeakoulututkinto että jatko-opiskeluita. Yliopiston alaisuudessa olevien high schooleissa ja valmistavassa koulussa on yhteensä 109 530. Varsinaisia yliopisto-opiskelijoita UNAMiin kuuluu 205 930, ja niistä jatko-opiskelijoita on 25 167.


title: Universidad Nacional Autónoma de México

text: UNAMissa on opiskellut monia kuuluisia henkilöitä. Heidän joukossaan on muun muassa neljä Nobel-voittajaa. Yliopistossa ovat opiskelleet rauhanpalkinnon saanut Alfonso García Robles, kirjallisuuspalkinnon saanut Octavio Paz, kemianpalkinnon saanut Mario J. Molina ja Ana María Cetto, joka on kuulunut kahteen rauhanpalkinnon saaneeseen organisaatioon.


title: Universidad Nacional Autónoma de México

text: UNAMin pääkampus sijaitsee Meksikon kaupunkialueen eteläosassa. Sen jakaa pohjois-etelä-suunnassa "Avenida de los Insurgentes" -bulevardi. Kaikki kampuksen rakennukset sijaitsevat laajojen avoimien tilojen reunoilla. Esplanadit, pihat ja puistot on varattu kaikki jalankulkijoita varten. Moottoriliikenne ja parkkipaikat sijaitsevat alueen ulkokehällä.


title: Universidad Nacional Autónoma de México

text: Kampusalueen keskus on alue, jossa ovat tärkeimmät rakennukset. Alueella ovat tornimainen hallintorakennus, pääkirjasto ja filosofian sekä arkkitehtuurin tiedekuntien rakennukset. Viimeksi mainitussa rakennuksessa sijaitsee lisäksi Yliopiston tieteen ja taiteen museo. Hallintorakennuksen julkisivulla on monia seinämaalauksia David Alfaro Siqueirokselta ja kirjaston koko julkisivu on Juan O'Gormanin maalausta.


title: Universidad Nacional Autónoma de México

text: Alueen halakisevan bulevardin länsipuolella on olympiastadion ja alueen eteläosassa on kasvitieteellinen puutarha sekä yliopiston kulttuurikeskus.


title: Universidad Nacional Autónoma de México

text: Pääkampuksen lisäksi UNAMin yliopistoon kuuluu useita muita kampuksia Méxicon kaupungin alueella sekä muualla Meksikossa. Nämä ovat keskittyneet pääasiassa tutkimustyöhon sekä jatko-opintojen järjestämiseen.


title: Universidad Nacional Autónoma de México

text: Yliopistoon kuuluu lisäksi neljä pienempää kampusta Yhdysvalloissa ja Kanadassa. Nämä keskittyvät meksikolaiseen kulttuuriin ja espanjan kieleen. Kampukset sijaitsevat San Antoniossa, Chicagossa, Los Angelesissa ja Gatineaussa.


title: Universidad Nacional Autónoma de México

text: UNAMille kuuluu myös muita rakennuksia Meksikossa. "Palacio de Minería" sijaitsee Méxicon keskustassa. Kolmikerroksisessa talossa oli alkujaan insinööritieteiden tiedekunta. Rakennuksessa on nykyään kirjanäyttelyitä, joissa on historiallisia kirjoja Meksikosta 1800-luvulta. "Casa del Lagossa" järjestetään monia yliopiston kulttuuritapahtumia, kuten tanssia, teatteriesityksiä ja balettia.


title: Universidad Nacional Autónoma de México

text: Baja Californian osavaltiossa noin 130 kilometriä Yhdysvaltain rajalta etelään on Meksikon kansallinen observatorio. Se on ollut toiminnassa vuodesta 1970, ja siinä on kolme suurta teleskooppia.


title: Kaikkien Pyhien skiitta

text: Kaikkien Pyhien skiitta eli Suuri skiitta on Laatokan Valamon suurin sivuluostari eli skiitta. Sen oli alun perin rakennuttanut vuosina 1781–1801 igumeni Nasari ja sittemmin uusinut igumeni Damaskin.


title: Kaikkien Pyhien skiitta

text: Suuri skiitta on ulkomuodoltaan eräänlainen mukailtu pienoiskuva pääluostarista: se käsittää alueensa keskipisteenä olevan kaksikerroksisen kirkon, jota pienemmät kappelit ja talousrakennukset ympäröivät kehämuurina. Skiitta on rakennettu kivestä ja valkeaksi rapattu. Kirkon on suunnitellut kuuluisa arkkitehti A. M. Gornostajev ja sen ikonit ovat taiteilija V. Pešehonnovin maalaamia. Karpov: Valamo syvimmällä sydämessäni, s. 213 - 218


title: Kaikkien Pyhien skiitta

text: Skiitan yläkirkko on omistettu Kristuksen ylösnousemukselle ja ala- eli talvikirkko ruumiittomille voimille. Skiitan väkiluku oli alun perin yli sadan, mutta 1930-luvulla enää kymmenen; silti siellä toimitettiin täydelliset jumalanpalvelukset päivittäin, kirkossa luettiin lakkaamatta yötä päivää psalttaria sekä vielä onnistuttiin hoitamaan tuloksekkaasti hedelmä- ja kasvitarhaa joka tuotti skiitan väen niukan ravinnon.


title: Kaikkien Pyhien skiitta

text: Kerran vuodessa, kaikkien pyhien sunnuntaina, pääluostarista saapui suuri ristisaatto Kaikkien pyhien skiittaan; saaton ajan toimitettiin jatkuvaa rukouspalvelusta ja mukana kannettiin suurikokoisia Jumalanäidin ja luostarin perustajien ikoneita. Matkalla pysähdyttiin jokaisen rukoushuoneen kohdalla laulamaan muistotropari; Vladimirin kappelin kohdalla luettiin evankeliumi. Palvelus jatkui sopivassa tahdissa niin että itse igumeni ehti lukemaan loppurukouksen skiitan kirkossa.


title: Kaikkien Pyhien skiitta

text: Tässä ristisaatossa oli aina runsaasti ympäri Karjalaa tulleita pyhiinvaeltajia; miltei jokaisella oli mukanaan kirjeitä joissa oli esirukouspyyntöjä ja näitä sitten ojennettiin jokaiselle ohi kulkevalle pappismunkille.


title: Kaikkien Pyhien skiitta

text: Suuren skiitan erikoisuuksia oli kauan se, että sen alueelle eivät naiset saaneet astua muulloin kuin Kaikkien pyhien sunnuntaina - tosin 1930-luvulla tästä ei enää pidetty niin tiukkaan kiinni.


title: Kaikkien Pyhien skiitta

text: Pyhiinvaeltajat rakastivat tätä kaunista skiittaa ja sanovat vielä nykyisinkin sen olleen "Valamon helmien helmi". Skiitan kallisarvoisesta ja monipuolisesta irtaimistosta ja ikoneista onnistuttiin pelastamaan huomattava osa. Nykyisin skiitta on kunnostuksen alaisena.


title: Castanja

text: Castanja oli suomalainen pop rock -yhtye, joka perustettiin 1970-luvun alussa haminalaisen rautalankayhtyeen The Stringsin raunioille. Stringsin jäsenistä yhtyeessä vaikuttivat basisti-laulaja Matti Juva, kitaristi-laulaja Kari Hillo sekä kosketinsoittaja Tapio Leppä.


title: Castanja

text: Castanja tunnettiin 1970-luvulla Jukka Kuoppamäen taustayhtyeenä ja yhtye soitti sekä Kuoppamäen levyillä että esiintymisissä. Castanja teki yhteistyötä Kuoppamäen lisäksi myös muiden levy-yhtiö Satsangalle levyttäneiden artistien kanssa. Satsangan kautta Castanja julkaisi myös ainoaksi jääneen albuminsa "Castanja" vuonna 1973.


title: Ylösnousemusskiitta

text: Ylösnousemusskiitta eli Uuden Jerusalemin skiitta on Laatokan Valamon sivuluostari. Ylösnousemusskiitta rakennettiin igumeni Damaskinin aikana 1800-luvun puolivälissä. Se on muista poikkeava punatiilinen, kaksikerroksinen kirkko; sen rakenteen erikoisuuksiin kuuluu se että talvikäyttöön tarkoitettu alakirkko on osittain maanalainen. Ulkoasultaan kirkko on hyvin samannäköinen kuin Suistamon ortodoksinen kirkko.


title: Ylösnousemusskiitta

text: Yläkirkko on omistettu Kristuksen ylösnousemukselle ja alakirkko apostoli Andreaalle. Alakirkon alttari oli sijoitettu normaalista poiketen sivulle; sen pohjoispuolella on käynti Kristuksen hautakammioon. Kammio on kopio Jerusalemissa olevasta Kristuksen hautakammiosta.


title: Ylösnousemusskiitta

text: Hautakammioon käyvän on ensin kuljettava vasemmalla olevan Kristuksen voitelukiven ohi; se on matala, miltei lattiatasossa oleva suuri kivi jonka pintaan on maalattu kuvia Kristuksen hautaamiseen valmisteluista, voitelusta ja käärinliinaan kietomisesta. Jokainen ohikulkija kumarsi maahan ja suuteli kiveä. Kiven takana on kaksiosainen marmoripäällysteinen luola, joka on tarkasti Jerusalemin Pyhän Haudan kirkossa olevan kaltainen: etummaisessa osassa eli enkeliluolassa on keskellä suuri kuutionmuotoinen kivi joka kuvaa Kristuksen haudan sulkenutta kiveä; sen pintaan on upotettu palanen alkuperäistä Kristuksen hautakiveä, joka on tuotu Jerusalemista.


title: Ylösnousemusskiitta

text: Takimmaisena on matala kammio, johon sisään pääsi vain polvillaan. Kammion seinällä oli neliosainen ikoni ylösnousseesta Kristuksesta ja kahdesta enkelistä. Niiden alapuolella on matala poikittainen koroke, jolla säilytettiin Kristuksen hautausikonia sekä aitoa Jerusalemissa tehtyä orjantappurakruunua; kruunun päällä oli lasikupu. Kammion ikonit, hautakuva ja orjantappurakruunu onnistuttiin evakuoimaan. Itse kammio havaittiin sotatuhoja inventoitaessa vuonna 1941 tuhotuksi. Nykyään kammio on entisöity.


title: Ylösnousemusskiitta

text: Skiitan yhteydessä toimi 1930-luvulla Valamon poikakoti; siihen otettiin oppilaiksi köyhien leskiäitien poikia, jotka saivat ilmaisen ylläpidon ja koulutuksen. Ajatuksena oli että näistä pojista saataisiin aikanaan uusia munkkeja tai ehkä pappeja; näin kävikin monen kohdalla: valinta elämänuran suhteen tapahtui useimpien kohdalla viimeistään asevelvollisuusaikana tai pappisseminaaria käydessä.


title: Ylösnousemusskiitta

text: Eräs tunnetuimpia poikakodin kasvatteja on Helsingin seurakunnan pitkäaikainen toinen pappi, rovasti Arvi Karpov, joka kirjoitti Valamon vuosistaan kaksi muistelmateosta. Hänet oli ehditty jo kelpuuttaa noviisiksi ja hän oli vakavasti suunnitellut jäävänsä luostariin pappismunkiksi, mutta sota ja evakkotaival muuttivat suunnitelmia. Hän kävi pappisseminaarin Helsingissä, mutta koska hänen valmistuessaan sieltä näytti siltä, että Uusi Valamo oli jo hiipumassa pois, hän silloisen isä igumeni Nestorin siunauksella erosi veljestöstä ja astui avioliittoon ennen papiksi vihkimistään.


title: Ylösnousemusskiitta

text: Hänen pitkä ja vaiheikas uransa Helsingissä on kunniakas ja seurakuntalaisten suurella arvonannolla muistelema. Selvimpänä perintönä luostariajasta hänen äänenkäyttönsä oli omaleimaisen selkeää: kaunis ja selkeä baritoniääni tuli suomalaisille laajemminkin tutuksi, kun isä Arvi luki muistelmiaan moniosaisessa radio-ohjelmissa. Samoin Uspenskin katedraalissa käyneet ulkomaalaiset ja toisuskoiset suomalaisvieraat ihastelivat isä Arvin taidokasta ja kirkon perälle asti kantavaa äänenkäyttöä.


title: She’s Leaving Home

text: She’s Leaving Home on Paul McCartneyn ja John Lennonin kirjoittama kappale, joka julkaistiin vuonna 1967 The Beatlesin albumilla "Sgt. Pepper’s Lonely Hearts Club Band". Se on levyn kuudes kappale. Beatlesin jäsenistä kappaleen levytykseen osallistuivat ainoastaan Lennon ja McCartney, ja hekin vain laulajina – kaikki soittajat ovat vierailevia muusikoita. Kappaleessa on mukana erilaisia jousisoittimia sekä harppu.


title: She’s Leaving Home

text: Laulu kertoo nuoresta tytöstä, joka karkaa kotoaan. McCartney sai tähän idean lehtiartikkelista, jossa kerrottiin 17-vuotiaan teinitytön katoamisesta.


title: She’s Leaving Home

text: Kappale oli hyvin pitkälle Paul McCartneyn työstämä, ja myös laulun aihe oli hänen ideansa. McCartney luki helmikuun 27. päivän "Daily Mail" -sanomalehdestä artikkelin 17-vuotiaan Melanie Coen katoamisesta Pohjois-Lontoon Stamford Hillissä. Hän oli karannut kasinolla tapaamansa miehen luo. McCartney kiinnitti huomiota erityisesti vauraan perheen tytön isän lausuntoon, jossa tämä ihmetteli tämän pakoa, ”koska hänellä on täällä kaikki tarvittava”. McCartney tajusi tämän olevan erinomainen aihe laululle. Sanomana oli myös sukupolvien välinen kuilu – sodanjälkeinen vapaa maailma, jossa rahalla voisi kirjaimellisesti ostaa onnellisuuden.


title: She’s Leaving Home

text: Laulu kirjoitettiin nopeasti, ja John Lennon teki suurimman osan sen kertosäkeestä. Hänen ideansa oli laulaa kertosäkeessä kappaleen nimeä ja khoros-tyylisesti tytön vanhempien vuorosanoja. Lennonin tekemistä sanoista merkittävin on säe "We gave her everything money could buy" () ja sen loppusointu "bye, bye" ().


title: She’s Leaving Home

text: Kappaleen sanoituksessa mainittava ”man from the motor trade” () sai innoituksensa manageri Brian Epsteinin kumppanista Terry Doranista, joka työskenteli Brydor Cars -nimisessä yhtiössä Hounslow’ssa. Monet pitivät sitä kiertoilmaisuna sikiönlähdettäjälle, mitä se ei kuitenkaan ollut.


title: She’s Leaving Home

text: Aiemman ”Eleanor Rigby” -kappaleen tavoin ”She’s Leaving Home” -kappaleessa ei ole yhtyeen jäsenten soittoa, eikä sillä esiinny Lennonin ja McCartneyn lisäksi muut Beatlesin jäsenet. Kappaleen äänitys olikin hyvin yksinkertainen, etenkin "Sgt. Pepper’s Lonely Hearts Club Band" -albumin mittapuun mukaan. 17. maaliskuuta 1967 Paul McCartney meni studioon mukanaan sovitus pienelle orkesterille. Tuottaja George Martin ei ollut ehtinyt tekemään sovitusta, koska työskenteli Cilla Blackin levyn parissa, joten McCartney oli antanut sovitustyön Mike Leanderille. ”She’s Leaving Home” onkin ainoa Beatles-kappale, jonka orkesteriosuutta George Martin ei sovittanut, lukuun ottamatta neljää Phil Spectorin yhtyeen tosiasiallisen hajoamisen jälkeen tekemää uudelleenmiksausta.


title: She’s Leaving Home

text: Laulu nauhoitettiin Abbey Road Studiosissa Lontoossa, studiossa numero 2. Kappaleesta otettiin kaikkiaan yhdeksän ottoa. Niistä ensimmäistä pidettiin parhaana ja se valittiin levylle. Kolme päivää myöhemmin Lennon ja McCartney nauhoittivat taustalaulun. Kappaleesta tehtiin kaikkiaan kuusi monomiksausta. Stereomiksauksessa kappaleen pyörimisnopeutta hidastettiin, minkä takia versioiden sävellajeissa on puolisävelaskelen ero. Samasta syystä monoversio on tempoltaan nopeampi.


title: She’s Leaving Home

text: Kappaleen sävellaji on monoversiossa F-duuri ja stereoversiossa E-duuri. Tahtilaji on 12/8 ja se etenee seuraavasti:Kappale on ollut musiikintutkijoiden kiinnostuksen kohteena, ja sitä on analysoitu hyvin paljon. Sen sävelkuluista ja rakenteesta on löydetty yhtäläisyyksiä Franz Schubertin teoksiin.


title: She’s Leaving Home

text: ”She’s Leaving Home” oli Britanniassa 1. kesäkuuta 1967 ja Yhdysvalloissa 2. kesäkuuta ilmestyneen "Sgt. Pepper’s Lonely Hears Club Band" -albumin kuudes raita. Kappaleen stereoversio pyörii hitaammalla nopeudella kuin monoversio. Stereoversion sävellaji on E ja monoversion vastaava F. Kappale julkaistiin myöhemmin myös kokoelma-albumilla "Love Songs".


title: She’s Leaving Home

text: Laulun inspiraation antanut Melanie Coe, joka palasi kotiinsa noin kymmenen päivää lehtiartikkelin julkaisun jälkeen, on kertonut myöhemmin, että laulu kuvasti hänen silloisia tunteitaan ja elämäntilannettaan täydellisesti. Lisäksi 1970-luvulla oli paljastunut, että McCartney oli tietämättään tavannut tytön. McCartney oli vuonna 1963 julistanut tämän voittajaksi ja ojentanut tälle palkinnon "Ready Steady Go!" -televisio-ohjelman eräässä kilpailussa.


title: She’s Leaving Home

text: Kappaleesta on tehty lukuisia cover-versioita. Esittäjiin lukeutuvat Harry Nilsson, Bryan Ferry, Tori Amos, Cheap Trick ja Rick Wakeman. Suomeksi laulun on sanoittanut Hector nimellä ”Hän lähtee pois”, ja sen levytti Maarit vuonna 1975.


title: Ahokylä

text: Ahokylä tarkoittaa seuraavia maantieteellisiä kohteita:


title: Giorgi Tšqondideli

text: Giorgi Tšqondideli (, kuoli noin 1118) oli georgialainen kirkonmies ja hoviministeri, joka tunnettiin parhaiten kuningas Davit IV:n (hallitsi 1089–1125) opettajana ja lähimpänä neuvonantajana.


title: Giorgi Tšqondideli

text: Hän toimi Tšqondidin arkkipiispana Länsi-Georgiassa ja Davit nimitti hänet Georgian suurkansleriksi ("mtsignobart-ukhutsesi") vuoden 1103 Ruisi-Urbnisin kirkolliskokouksen jälkeen. Kokouksesta lähtien suurkanslerin virkaa, joka oli jonkin aikaa Georgian hovin korkein, piti yleensä hallussaan Tšqondidin arkkipiispa. Giorgi oli Davitin läheinen liittolainen hänen uudistaesaan kirkkoa ja valtionhallintoa. Giorgi valvoi henkilökohtaisesti menestyksekkäitä hyökkäyksiä, joissa georgialaiset joukot saivat haltuunsa Samšvilden (1110) ja Rustavin (1115) linnoitukset seldžukeilta. Vuonna 1118 hän seurasi kuningasta kiptšakkien maille: matkan tarkoituksena oli värvätä paimentolaisia Georgian kuninkaalliseen armeijaan. Hän ei kuitenkaan koskaan palannut Georgiaan vaan kuoli Alaniassa saman vuoden aikoihin. Hänen jäänteensä siirrettiin Gelatin luostariin. 27. kesäkuuta 2005 Georgian ortodoksinen kirkko kanonisoi Giorgi Tšqondidelin, ja hänen juhlapäiväänsä vietetään 12. syyskuuta.


title: Ben Jones

text: Ben Jones on yhdysvaltalainen animaattori ja animaatio-ohjaaja, joka on työskennellyt enimmäkseen Cartoon Networkin esittämissä sarjoissa, kuten Teen Titansissa, Justice Leaguessa, Class of 3000:ssa ja ssa. Hän aloitteli uraansa 1990-luvun alussa hahmojen suunnittelijana.


title: Rippi-isä

text: Rippi-isä on pappi tai pappismunkki, jolle ripittäydytään vakituisesti. Rippi-isät ovat yleisiä ortodoksisessa, roomalaiskatolisessa, Idän katolisissa kirkoissa tai orientaalisessa kirkossa. Useimmat protestantit eivät noudata rippi-isäkäytäntöä, poikkeuksena anglikaanit.


title: Rippi-isä

text: Luostareissa rippi-isän tehtävään yleensä määrätään joku vanhempi pappismunkki; yleensä kysymyksessä oli skeemapappismunkki, niin kauan kuin skeemamunkkeja yleensäkin oli olemassa.


title: Rippi-isä

text: Rippi-isä ottaa vastaan luostarin asukkaiden ja myös luokseen saapuneiden pyhiinvaeltajien synnintunnustukset vastaan ja antaa heille synninpäästön. Valamon ja Lintulan luostareissa oli tapana, että ripittäytyjä koputti rippi-isän keljan ovelle ja lausui Jeesuksen rukouksen: Herra Jeesus Kristus, Jumalan Poika, armahda minua syntistä. Kun huoneesta vastattiin 'Amen' niin oven voi avata ja astua sisään.


title: Rippi-isä

text: Monet pyhiinvaeltajat ripittäytyvät myös kirkossa jumalanpalveluksen yhteydessä. Uuden Valamon rippi-isänä toimi isä skeemaigumeni Johannes, jolla oli paljon rippilapsia myös luostarin ulkopuolella maailmassa. Hänellä oli laaja kirjeenvaihto rippilapsiensa kanssa ja hänen syvällisistä ohjauskirjeistään on Valamon luostari julkaissut kirjan, Valamon vanhuksen kirjeitä. Kirjailija Tito Colliander ja hänen vaimonsa Ina Colliander olivat vanhus Johanneksen rippilapsia.


title: Rippi-isä

text: Yleensäkin rippi-isä toimii hengellisenä ohjaajana jonka tehtävänä on huolehtia ettei kenenkään hengellinen hätä jää huomaamatta ja parantamatta.


title: Rippi-isä

text: Seurakunnissa on vakiintuneena tapana, että kukin seurakuntalainen valitsee vakituisen rippi-isän, joskin kenen papin tahansa puheille voi mennä mihin vuorokauden aikaan tahansa, jos tilanne sitä vaatii.


title: Rippi-isä

text: Isä arkkipiispa Paavali toi Suomeen Amerikan ortodoksisessa kirkossa kehitetyn alkukirkollista vastaavan yhteisen synnintunnustuksen. Siinä toimittava pappi lukee alkurukoukset ja sen jälkeen luettelee yleisiä rikkomuksia ja syntejä ja kysyy ripittäytyjiltä katuvatko he. Lopuksi ripittäytyjät tulevat yksi kerrallaan polvistumaan ristin ja evankeliumikirjan eteen saadakseen synninpäästön.


title: Rippi-isä

text: Tätä käytäntöä noudatetaan erityisesti suurten juhlapyhien alla, kun on paljon ripittäytyjiä.


title: Rippi-isä

text: Rippi eli katumuksen sakramentti kuuluu ortodoksisen kirkon pyhiin sakramentteihin.


title: Rippi-isä

text: Roomalaiskatolisen kirkon käytäntö on hyvin samankaltainen; oikeastaan merkittävin ero läntisessä riituksessa on rippituolin käyttö; se on kaksiosainen komero, jossa pappia ja ripittäytyjää erottaa seinä jossa on ristikollinen ikkuna, jonka kautta keskustelu tapahtuu. Myös synninpäästössä on eroa: kun ortodoksi polvistuu ja saa päänsä päälle papin epitrakiilin tai piispan omoforin liepeen synninpäästön ajaksi, roomalaiskatolinen pappi puolestaan vain siunaa ripittäytyjän ristinmerkillä ja määrää kuinka monta eri rukousta katujan tulee käydä lukemassa kirkon alttarin ääressä. Myös sanamuodossa on eroa: roomalaiskatolinen pappi sanoo "Ego te absolvo" eli "Annan sinulle synninpäästön" kun ortodoksipapin sanat kuuluvat:


title: Rippi-isä

text: Roomalaiskatolisen kirkon bysanttilainen riitus eli uniaatit käyttävät täysin ortodoksista menettelyä.


title: Rippi-isä

text: Orientaaliortodoksiset kirkot, eritotet koptit ja armenialaiset, noudattavat aivan samaa menettelytapaa kuin muutkin ortodoksit. Rooman kirkon alaisiksi aikoinaan siirtyneet, mm. kaldealaiskristityt, käyttävät roomalaiskatolista tapaa.


title: Rippi-isä

text: Anglikaanit noudattavat myös roomalaiskatolista riitusta omin painotuksin.


title: Apostolika

text: Apostolika on ortodoksisen nunnan päähuivi. Apostolikaa pitävät vihityt nunnat ja viitankantajat. Se on mustasta tai keskikesällä valkeasta kankaasta valmistettu hartiapituinen huivi, joka solmitaan pään ympärille niin että vain kasvot näkyvät. Kesällä käytettävän valkean huivin kanssa ei pidetä päähinettä, mustan huivin kanssa arkipäivisin kalottia eli skufiaa, juhlapäivinä klobukkia.


title: Apostolika

text: Skeemanunnat pitävät aina mustaa apostolikaa jonka päällä heillä on arkipäivinä Kristuksen piinavälineillä eli Golgatan ristillä, keihäällä ja ruokokepillä koristettu skufia ja liturgiassa sekä juhlapäivinä huppupäähine eli kukkeli.


title: Apostolika

text: Noviisien ja naispuolisten talkoolaisten päähineenä on tavallinen musta päähuivi, joka pääsääntöisesti solmitaan leuan alle. Samoin Lintulan luostarissa vieraileville naisille kerrotaan, että hyvä tapa olisi käyttää hillittyä päähuivia, joskaan määräys ei ole aivan niin ehdoton kuin mitä se on venäläisissä luostareissa.


title: Apostolika

text: Laatokan Valamon luostarissa jopa jaetaan huiveja niille naispuolisille vieraille joilla sellaista ei ole.


title: Jarl Wulff

text: Jarl Erik Wulff (30. kesäkuuta 1899 Helsinki - 22. toukokuuta 1950) oli suomalainen jääkärieversti. Hänen vanhempansa olivat rautateidentarkastaja Johannes Gabriel Wulff ja Ines Maria Hobin. Hänet vihittiin avioliittoon vuonna 1921 Siviä Maria Biesen kanssa.


title: Jarl Wulff

text: Wulff kävi kolme luokkaa Helsingin ruotsalaista normaalilyseota ja suoritti kahdeksannen luokan Kuopion lyseossa vuonna 1923. Hän kävi Haminan taistelukoulun vuonna 1918 ja sotilashallinnollisten kurssien 1. jakson vuonna 1929 ja 2. jakson vuosina 1930–1931.


title: Jarl Wulff

text: Wulff liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 9. lokakuuta 1915, josta hänet siirrettiin 21. joulukuuta 1915 alkaen pataljoonan 4. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahden rannikkoasemissa sekä Aa-joen talvitaisteluissa.


title: Jarl Wulff

text: Wulff saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan aluksi joukkueenjohtajaksi 3. Jääkärirykmentin 5. jääkäripataljoonan 1. komppaniaan, josta hänet siirrettiin 25. maaliskuuta 1918 alkaen 4. Jääkärirykmentin 9. jääkäripataljoonan 1. komppaniaan. Hän otti osaa sisällissodan taisteluihin Viipurissa.


title: Jarl Wulff

text: Wulff toimi sisällissodan jälkeen 1. komppanian päällikkönä 4. Jääkärirykmentistä muodostetussa Jääkäripataljoona 4:ssä, josta muodostettiin myöhemmin Pohjolan jääkäripataljoona. Hänet siirrettiin 20. marraskuuta 1918 alkaen 9. komppanian päälliköksi Itä-Suomen jalkaväkirykmentti 5:een, josta muodostettiin myöhemmin Pohjois-Savon rykmentti. Pohjois-Savon rykmentistä hänet siirrettiin 16. toukokuuta 1924 alkaen Viipurin rykmentin I pataljoonan komentajaksi ja edelleen 10. syyskuuta 1927 alkaen rykmentin talouspäälliköksi ja 1. heinäkuuta 1933 alkaen 2. Divisioonan intendentiksi.


title: Jarl Wulff

text: Wulff osallistui talvisotaan 3. Armeijakunnan huoltopäällikkönä, josta hän siirtyi välirauhan aikana huoltopäälliköksi 2. Armeijakuntaan. Jatkosodan puhjettua hänet komennettiin huoltopäälliköksi Kannaksen Ryhmään ja edelleen 4. Armeijakuntaan. Sotien jälkeen hän jatkoi Armeijakunnan huoltopäällikkönä vuoteen 1947 saakka, jolloin erosi vakinaisesta palveluksesta.


title: Jarl Wulff

text: Wulff toimi 3. Divisioonan kunniatuomioistuimen jäsenenä vuosina 1926 ja 1932 sekä varajäsenenä vuonna 1933 ja Suomen upseeriliiton Viipurin alaosaston puheenjohtajana vuonna1935 sekä Armeijakunnan esikunnan kunnianeuvoston puheenjohtajana vuonna 1946. Hän toimi myös Oy Gustav Raninin tehtaiden isännöitsijänä Kuopiossa vuosina 1947–1950.


title: Heikki Paunonen

text: Heikki Paunonen (s. 10. maaliskuuta 1946 Helsinki) on suomalainen professori. Paunosen väitöskirja hyväksyttiin 1974. Hän on toiminut suomen kielen professorina 1976–1998 Tampereen yliopistossa.


title: Heikki Paunonen

text: Paunonen on tutkinut helsinkiläisten ja yleensä suomalaisten puhekieltä ja puhekielen muuttumista. Hän on kerännyt slangisanastoa ja luovuttanut aineiston Kotimaisten kielten tutkimuskeskukselle vuonna 2000.


title: Joulun aselepo

text: Joulun aselepo oli ensimmäisen maailmansodan länsirintamalla joulun 1914 ajaksi solmittu yhden päivän mittainen aselepo. Aloite siihen tuli rivimiehiltä, jotka makasivat juoksuhaudoissaan huutomatkan päässä toisistaan. Joillakin rintamanosilla aselepo alkoi sovitusta tauosta, jolloin kumpikin osapuoli sai hakea ei-kenenkään-maalta kaatuneensa haudattaviksi.


title: Joulun aselepo

text: Eräällä rintamaosuudella brittiläiset ja saksalaiset sotilaat ottelivat keskenään jalkapallo-ottelun. Aselepo päättyi eri osissa rintamaa eri aikaan, usemmissa se kesti joulupäivän ajan, ja tapaninpäivän aamuna ampuminen jatkui totuttuun tapaan.


title: Joulun aselepo

text: Tapahtumasta on muun muassa tehty elokuva "Päivä ilman sotaa" (2005).


title: Diarmuid Martin

text: Diarmuid Martin (s. 8. huhtikuuta 1945) on 25. toukokuuta 1969 vihitty irlantilainen pappi. Hänestä tuli vuonna 2004 Desmond Connellin seuraaja Dublinin katolisena arkkipiispana.


title: Monarkismi

text: Monarkismi on poliittinen ideologia, joka pyrkii monarkistisen hallitusmuodon luomiseen, puolustamiseen, säilyttämiseen tai palauttamiseen. Tämän aatteen kannattajaa sanotaan monarkistiksi.


title: Monarkismi

text: Monarkismi keskittyy monarkistiseen järjestelmään ja kannattaa valtion hallitusmuodon muodostamista tältä pohjalta. Näin ollen monarkismi eroaa rojalismista (kuningasmielisyydestä) ja rojalisteista, jotka kannattavat jotain tiettyä monarkkia jonkin tietyn valtion päämieheksi sekä lisäksi yleensä jotain tiettyä hallitsijasuvun haaraa. Nämä käsitteet ovat menneet sekaisin erityisesti anglosaksisessa kielenkäytössä. Monesti historiassa tällaisia monarkistisia, mutta erityisesti rojalistisia, liikkeitä ovat olleet karlistit, jakobiitit, legitimistit ja ultrarojalistit.


title: Monarkismi

text: Perinteisessä Ranskan vallankumouksen jälkeen syntyneessä jaottelussa monarkistit sijoittuivat oikeistoon (tai keskustaoikeistoon) ja konservatiiveihin. Myös myöhemmät monarkistiset liikkeet ja puolueet on laskettu kuuluvan poliittiseen kentän oikealle laidalle.


title: Monarkismi

text: Uudella ajalla monarkismi huipentui uskonpuhdistuksen jälkeen, jolloin katolisen kirkon valtaa valtioissa haluttiin kaventaa vahvistamalla monarkinhallintoa ja monarkin valtaa. 1800-luvulla monarkismi kilpaili tasavaltalaisuuden kanssa erityisesti Ranskassa. Kuningaskuntien määrän supistuttua myös monarkismin vaikutus on vähentynyt. 1900-luvulla Euroopassa vahva monarkistinen liike on ollut Espanjassa, joka Francon valtakauden jälkeen vuonna 1975 siirtyikin takaisin monarkiaan de facto. Joissain Euroopan maissa, joista monarkki syrjäytettiin toisen maailmansodan yhteydessä tai sen jälkeen, on esiintynyt pieniä monarkistisia poliittisia piirejä, kuten Kreikassa ja Bulgariassa.


title: Monarkismi

text: Suomessa monarkismi oli itsenäisyyden aikana lyhyen aikaa poliittisesti vaikutusvaltainen aate vuonna 1918, jolloin oli vireillä Suomen kuningaskuntahanke.


title: Monarkismi

text: Lähivuosien konflikteissa monarkisteilla on ollut asemansa erityisesti Nepalissa ja Thaimaassa. Maolaisten vaalivoiton myötä Nepal siirtyi absoluuttisesta monarkiasta liittotasavallaksi, kun taas Thaimaassa monarkististen upseerien johtama armeija syrjäytti vuoden 2006 vallankaappauksessa pääministeri Thaksin Shinawatran. Sittemmin Thaimaan siirryttyä takaisin demokraattisten vaalien kautta siviilihallintoon työläisistä ja keskiluokkaisesta kaupunkiväestöstä koostuva monarkistinen PAD-liike on pyrkinyt laajoilla ja voimakkailla mielenosoituksillaan kaatamaan keväästä 2008 lähtien Thaksin Shinawatran tukijoista koostuvan PPP-puolueen hallituksen. PAD onnistuikin lopulta oikeuden päätöksen avulla syrjäyttämään pääministeri Samak Sundaravejin syyskuussa 2008. PAD-liikkeen mielestä demokratia on turmellut Thaimaan ja johtanut sen kaaokseen. Se kannattaa huomattavasti laajempaa kuninkaan valtaan nojaavaa perustuslaillista monarkiaa.


title: Seán Baptist Brady

text: Seán Baptist Brady (s. 16. elokuuta 1939) on katolisen kirkon irlantilainen pappi. Hän on toiminut Armaghin arkkipiispana vuodesta 1996. Hänestä tehtiin kardinaali 24. marraskuuta 2007.


title: Seán Baptist Brady

text: Brady sai pappisvihkimyksensä 22. helmikuuta 1964.


title: John Neill

text: John Robert Winder Neill (s. 17. joulukuuta 1945) on irlantilainen pappi. Hän on toiminut vuodesta 2002 anglikaaniseen Irlannin kirkkoon kuuluvan Dublinin arkkihiippakunnan arkkipiispana. Häntä edelsi Walton Empey.


title: Walton Empey

text: Walton Newcombe Frances Empey (s. 26. lokakuuta 1934) on irlantilainen pappi. Hän toimi anglikaaniseen Irlannin kirkkoon kuuluvan Dublinin arkkihiippakunnan arkkipiispana vuosina 1996–2002. Hänen seuraajakseen tuli John Neill.


title: Irlannin kirkko

text: Irlannin kirkko (, ) on Irlannissa ja Pohjois-Irlannissa toimiva anglikaaninen kirkko. Sitä johtaa Armaghin arkkipiispa, jonka lisäksi Dublinissa on oma arkkipiispansa.


title: Irlannin kirkko

text: Irlannin tasavallassa Irlannin kirkko on toiseksi suurin kirkko katolisten jälkeen. Se kuuluu Kirkkojen maailmanneuvostoon ja Porvoon kirkkoyhteisöön.


title: Irlannin kirkko

text: Tärkeä Irlannin kirkon varhainen johtaja oli Armaghin arkkipiispa James Ussher. Nykyinen Armaghin arkkipiispa on Alan Harper. Dublinin arkkipiispana toimii John Neill.


title: Alan Harper

text: Alan Edwin Thomas Harper OBE (s. 20. maaliskuuta 1944) on irlantilainen pappi. Hän on toiminut vuodesta 2007 anglikaanisen Irlannin kirkon johdossa Armaghin arkkipiispana.


title: Alan Harper

text: Harper syntyi Englannin Staffordshiressä. Häntä edelsi Armaghin arkkipiispana Robin Eames.


title: Robin Eames

text: Robin Henry Alexander Eames, paroni Eames OM (s. 27. huhtikuuta 1937) on pohjoisirlantilainen pappi. Hän toimi anglikaanisen Irlannin kirkon johdossa Armaghin arkkipiispana vuosina 1986–2006. Häntä seurasi Alan Harper.


title: Haukkapöllöt

text: Haukkapöllöt ("Ninox") on pöllöjen heimoon kuuluva lintusuku.


title: Haukkapöllöt

text: Filippiineiltä löytyi vuonna 2012 kaksi uutta pöllölajia ja viisi, joita on aiemmin pidetty "Ninox philippensis" -lajin alalajeina. Uusia lajeja ovat "Ninox rumseyi" ja "Ninox leventisi". Alalajeista lajeiksi on siirretty "Ninox spilocephala" ja "Ninox söpilonota".


title: Mama Quilla

text: Mama Quilla oli avioliiton ja kuukautiskierron jumalatar, ja häntä pidettiin naisten suojelijana. Tarujen mukaan Mama Quilla itki hopeisia kyyneliä. Hänen symbolinsa oli hopeinen kuunkehrä, jolla oli ihmiskasvot.


title: Éder (jalkapalloilija, 1957)

text: Éder Aleixo de Assis eli Éder tai Éder Assis (s. 25. toukokuuta 1957 Vespasiano, Brasilia) on entinen jalkapalloilija. Laidalla ja hyökkääjänä pelannut Éder kuului Brasilian maajoukkueeseen vuoden 1982 MM-kisoissa.


title: Éder (jalkapalloilija, 1957)

text: Éder debytoi ammattilaisena vuonna 1975 América Futebol Clubessa. Hän edusti vuoteen 1997 asti kestäneellä urallaan lukuisia brasilialaisseuroja. Eniten otteluita hän pelasi Clube Atlético Mineirossa (368 ottelua, 122 maalia). Brasilian ulkopuolella Éder pelasi paraguaylaisessa Cerro Porteñossa ja turkkilaisessa Fenerbahçe SK:ssa. Éder voitti Brasilian cupin vuonna 1993 Cruzeiro Esporte Cluben joukkueessa. Brasilian maajoukkueessa Éder pelasi vuosina 1979-1986 51 maaottelua ja teki niissä 8 maalia. Hän oli mukana vuoden 1982 MM-kilpailuissa, mutta Brasilia putosi kisoista toisella kierroksella.


title: Éder (jalkapalloilija, 1957)

text: Pelaajaurallaan lempinimen "Bomba de Vespasiano" (Vespasianon pommittaja) saanut Éder on toiminut Atlético Mineirossa jalkapallojohtajana (2002) ja valmennustehtävissä (2005).


title: Eder

text: Eder on 177 kilometrin pituinen joki pohjois-Saksassa. Se alkaa Nordrhein-Westfalenin itäosasta ja virtaa Hesseniin, jossa se laskee Fulda-jokeen.


title: UEFA:n karsinnat jalkapallon maailmanmestaruuskilpailuihin 2010

text: Vuoden 2010 jalkapallon MM-kilpailujen karsintoihin osallistui Euroopan maanosaliitosta UEFA:sta 53 joukkuetta, jotka kilpailivat kolmestatoista paikasta Etelä-Afrikassa pelattavaan lopputurnaukseen. Karsintojen paras maalintekijä oli Kreikan Theofanis Gekas kymmenellä maalillaan.


text: Karsinnoissa joukkueet jaettiin yhdeksään lohkoon, joista kahdeksaan kuului kuusi ja yhteen viisi joukkuetta. Lohkon joukkueet kohtasivat toisensa kahdesti, kerran kotona ja kerran vieraissa. Kaikki yhdeksän lohkovoittajaa pääsivät suoraan lopputurnaukseen. Kahdeksan parasta lohkokakkosta pelasivat keskenään kahdesta ottelusta (kerran kotona ja kerran vieraissa) koostuvan jatkokarsinnan neljästä muusta paikasta. Lohkokakkosten pistevertailussa kuuden joukkueen lohkojen viimeiseksi jääneitä joukkueita vastaan käytyjä otteluita ei huomioitu.


text: FIFA on päättänyt kaikille maanosille yhteisestä tavasta ratkaista sijoitukset tasapisteissä olevien joukkueitten kesken:


text: Edellisten MM-kisojen karsintoihin erona oli, että aikaisemmin ensimmäinen ratkaiseva seikka olivat keskinäiset ottelut.


text: Joukkueet jaettiin lohkoarvontaa varten FIFA-rankingin perusteella kuuteen arvontakoriin, siten, että korissa A on rankingin parhaat yhdeksän joukkuetta, lohkossa B seuraavat yhdeksän ja niin edelleen. Heikoimmassa F-korissa oli kahdeksan joukkuetta. Jokaiseen lohkoon arvottiin kustakin korista yksi joukkue, lukuun ottamatta lohkoa 9, jossa ei ole F-korin joukkuetta. Arvonta suoritettiin 25. marraskuuta 2007 Etelä-Afrikan Durbanissa.


text: Lohkojen kahdeksan parasta toiseksi sijoittuneet joukkueet pääsivät toiselle karsintakierrokselle. Näin Norja jäi ilman jatkokarsintapaikkaa. Jatkokarsinnoissa otteluparit pelasivat kaksi osaottelua, joiden yhteismaalitulos ratkaisi kisoihin pääsevän joukkueen.


text: Ranska, Portugali, Kreikka ja Slovenia selviytyivät MM-lopputurnaukseen. Slovenia voitti otteluparinsa vierasmaalisäännön perusteella.


title: Showtime

text: Showtime on yhdysvaltalainen CBS Corporation -pörssiyhtiön "Showtime Networks" liiketoimialueen omistama kaapelitelevisioverkko. Se on kotimaassaan HBO:n jälkeen suosituimpia ja samaan tapaan myös Showtime panostaa omiin ohjelmiinsa ja elokuviin, sekä näyttää välillä myös nyrkkeilyä. Kaapeliverkko aloitti toimintansa kesäkuussa 1976.


title: Showtime

text: 1980-luvulla Showtime yhdistyi Viacomin, The Movie Channelin ja Warner-Amex Satellite Entertainmentin kanssa perustaakseen Showtime Networks, Inc -yhtiön.


title: Showtime

text: 2000-luvulla Showtime laajensi selkeästi itseään muilla kanavilla, kuten Showtime Too, Showcase, Showtime Beyond ja Showtime Extreme. Showtime myös käynnisti digitaaliseen kaapeliverkkoon kanavat Showtime Family Zone, Showtime Next ja Showtime Women.


title: Pseudoscops

text: Pseudoscops on pöllöjen heimoon kuuluva lintusuku. Siihen kuuluu BirdLife Suomen mukaan vain yksi laji, jamaikanpöllö. Jamaikanpöllöä on aiemmin pidetty amerikansarvipöllön ja tummasarvipöllön lähisukulaisina, mutta DNA-tutkimusten perusteella "Pseudoscops"-sukuun on järkevää lajitella vain jamaikanpöllö.


title: Eva Rosenfeld

text: Eva Marie Rosenfeld (5. tammikuuta 1892 New York – 17. elokuuta 1977 Lontoo) oli saksalais-englantilainen psykoanalyytikko. Hän vietti lapsuutensa juutalaisessa perheessään Berliinissä. Hänen isänsä Theodor Rosenfeld oli teatteri-impressaario ja berliiniläisen "Freie Bühnen" perustajia. Isänsä kuoleman jälkeen Eva Rosenfeld keskeytti koulun viisitoistavuotiaana ryhtyäkseen opettajaksi berliiniläiseen orpokotiin. Hän avioitui 1911 serkkunsa juristi Valentin Rosenfeldin (1886–1970) kanssa, joka opiskeli Wienissä ja kuunteli Sigmund Freudin luentoja.


title: Eva Rosenfeld

text: Eva Rosenfeld sai neljä lasta, mutta kolme heistä kuoli nuorina. Lasten – varsinkin Rosemarie-tyttären – kuolema varjosti koko hänen myöhempää elämäänsä.


title: Eva Rosenfeld

text: Ensimmäisen maailmansodan jälkeen Eva Rosenfeld perusti nuorille tytöille koulun, jossa opetettiin kotitaloutta ja puutarhanhoitoa. Kouluun otettiin myös ongelmanuoria, joiden joukossa oli myös Anna Freudin hankala potilas. Eva Rosenfeldistä ja Anna Freudista tuli hyvät ystävät, ja 1927 he perustivat Dorothy Burlinghamin kanssa Wieniin Burlingham–Rosenfeld-koulun, joka toimi vuoteen 1932. Koulussa käytettiin projektiopetusta, ja opettajat olivat saaneet psykoanalyyttisen koulutuksen.


title: Eva Rosenfeld

text: Vuonna 1929 Eva Rosenfeld aloitti kolmivuotisen analyysin Sigmund Freudin luona. Monien vastoinkäymisten ja avioeron jälkeen hän palasi Berliiniin 1931 ja toimi Ernst Simmelin apuna parantolan johtajana, joskin parantola lakkautettiin taloudellisista syistä samana vuonna.


title: Eva Rosenfeld

text: Eva Rosenfeld sai psykoanalyyttisen koulutuksen Berliinissä, ja 1935 hänestä tuli IPV:n jäsen. Vuoden kuluttua hän muutti Englantiin, jossa hän työskenteli loppuelämänsä psykoterapeuttina ja koulutusanalyytikkona. Hän hakeutui Melanie Kleinin koulutusanalyysiin (1938–1941), ja tämä huononsi hänen välejään Freudin perheeseen. — Suomalaissyntyinen Benjamin Rubinstein kävi Rosenfeldin koulutusanalyysissa 1930-luvulla.


title: Coyoacán

text: Coyoacán on yksi kuudestatoista Meksikon pääkaupungin Méxicon hallintoalueesta. Pinta-alaltaan Coyoacán on 54,4 neliökilometriä.


title: Coyoacán

text:
Vaikka Coyoacán sijaitsee melko keskellä Meksikon kaupunkia, on sitä pitkään pidetty varsinaisen kaupunkialueen eteläosana. Tämä tilanne on kuitenkin muuttumassa, sillä etenkin Xochimilcon ja Tlalpanin hallintoalueiden asukasluku on kasvamassa. Nämä alueet siirtävät Méxicon kaupunkia etelämmäksi.
Tolteekit perustivat Coyoacán 600-luvun lopussa. Esikolumbiaanisella ajalla se oli merkittävä kaupunki. Coyoacán säilyi itsenäisenä vuoteen 1950 asti, jolloin se liitettiin Méxicon kaupunkiin.


title: Coyoacán

text: "Plaza Hidalgo" ja "Jardin Centenario" ovat Coyoacánin tärkeimmät aukiot. Plaza Hidalgon pohjoislaidassa on Cortésin linna, jossa Hernán Cortés asui. "Parroquia de San Juan Bautista" -kirkko on saman aukion reunalla. Se rakennettiin 1500-luvulla ja sen maalaukset ja freskot ovat todella hyvin säilyneet. Lähistöllä on myös Frida Kahlo -museo rakennuksessa, jossa taiteilija Frida Kahlo asui. Kahlon lisäksi Coyoacánissa ovat asuneet mm. Lev Trotski ja Diego Rivera.


title: Rosatom

text: Rosatom () on Venäjän valtion korporaatio, ja ainoa toimija, joka pystyy toimittamaan ydinvoimaloita avaimet käteen -periaatteella ja tarjoaa niille myös polttoainetta. Se kykenee myös rahoittamaan hankkeita.


title: Rosatom

text: Maailmassa on vain kahdeksan merkittävää yhtiöitä, jotka pystyvät rakentamaan ydinvoimaloita ja toimittamaan ydinreaktoreita: EDF-Areva, Toshiba ja Westinghouse (jonka Toshiba omistaa), Rosatom, GEH (General Electricin ja Hitachin yhteisyhtiö), kiinalaiset CNNC ja CGNNC, korealainen KHNP ja kanadalainen CANDU.


title: Rosatom

text:
Rosatom on suuryhtymä, johon kuuluu kymmeniä tytäryrityksiä tai -organisaatioita, erään lähteen mukaan näitä oli yhteensä 288.
Rosatomin toiminta voidaan jakaa viiteen sektoriin:


title: Rosatom

text: Rosatom hallitsee esimerkiksi Atomenergoprom-holdingia (ja sen kymmeniä toimipisteitä), kymmeniä ydinvoimaloita (operoijana Rosenergoatom), ydinvoiman suunnittelu- ja rakentajayrityksiä (OAO Atomenergoprojekt, ZAO Atomstroieksport), ydinkäyttöisiä jäänmurtajia (Atomflot) sekä rahtialusta, ydinjätevarastoja, sotilaslaitoksia, tutkimusinstituutteja ja ydinturvallisuus- ja säteilyturvallisuusvirastoja.


title: Rosatom

text: Rosatom luokitellaan joskus Rosenergoatomin ydinvoimaloiden takia Venäjän 4. suurimmaksi sähköntuotantoyhtymäksi. Sen voimaloiden yhteenlaskettu sähköntuotantokapasiteetti oli noin 24 GW (vuoden 2011 lopussa). Vuonna 2013 se ilmoitti tuottaneensa 172,2 miljardia kWh sähköä, joka oli 16,8 % Venäjän sähköntuotannosta tuona vuonna. Uraania konserni jalosti 8,3 tuhatta tonnia (2013).


title: Rosatom

text: Rosatomin edeltäjä Venäjän federaation atomienergiaministeriö (MinAtom; МинАтом) perustettiin tammikuussa 1992 Neuvostoliiton ydinteollisuusministeriön seuraajaksi. Se muutettiin virastoksi 2004 ja marraskuussa 2007 valtion korporaatioksi. Vuonna 2013 Rosatom omisti Venäjällä kymmenen voimalaa, joissa oli yhteensä 33 ydinvoimayksikköä, ja sillä oli useita voimaloita Neuvostoliitosta itsenäistyneissä ja muissa itäblokin maissa. Maailman ydinvoiman tuotannosta 17 % tuli Rosatomin laitoksista.


title: Rosatom

text: Rosatomin ja sen edeltäjien johdossa ovat toimineet Jevgeni Adamov, Aleksandr Rumjantsev (2001–2005) ja Sergei Kirijenko (2005–).


title: Rosatom

text: Rosatom vie ydinreaktoreita myös ulkomaille.


title: Rosatom

text: Vuonna 2013 Rosatom oli maailman suurin ydinvoimaloiden toimittaja. Sillä oli rakentamassa 28 ydinvoimalaa, joista 19 sijaitsi Venäjän ulkopuolella: Valko-Venäjällä, Kiinassa, Intiassa, Turkissa ja Vietnamissa.


title: Rosatom

text: Syksyllä 2013 suomalainen Fennovoima esitti omistajilleen, että Hanhikivi 1 -ydinvoimalan rakennushanke hankitaan Rosatomilta. Sopimus AES-2006 -reaktorista allekirjoitettiin joulukuussa 2013.


title: Rosatom

text: Rosatomin AES-2006 -laitoksen kaltaisia ydinvoimaloita on vuosista 2008–2009 lähtien ollut rakenteilla Sosnovyi Boriin sekä Kaliningradiin kumpaankiin kaksi kappaletta. Toukokuussa 2015 ilmoitettiin, että Sosnovyi Boriin tulevan Leningrad II -laitoksen valmistuminen viivästyy kahdella vuodella. Rakennusaika on alkuperäiseen suunnitelmaan nähden kaksinkertainen.


title: Rosatom

text: Rosatomin Intiaan rakentamaan Koodankulamin ydinvoimalaitoksen valmistuminen myöhästyi kuusi vuotta. Se otettiin käyttöön vuonna 2013 ja on ollut sen jälkeen seisahtuneena useita kertoja.


title: Rosatom

text: Vuonna 2014 Rosatom ilmoitti sopineensa toimittavansa ydinvoimaloita eri puolille maailmaa jo lähes sadan miljardin dollarin arvosta. Yhtiö oli sopinut rakentavansa uudet ydinvoimalat Unkariin, Intiaan ja Kazakstaniin. Myöhemmin EU halusi estää Unkarin ja Rosatomin sopimuksen vetoamalla sen polttoainapykälään. Euratom halusi, että Unkarin pitää neuvotella Rosatomin kanssa uusi sopimus polttoainetoimituksista tai haastaa komission näkemys oikeudessa.


title: Rosatom

text: Turkissa Rosatom omistaa ydinvoimalayhtiön kokonaan ja, rakentaa sen ja toimittaa sinne laitteet ja toimii myöhemmin myös sähkön myyjänä. Sopimuksen kesto on 15 vuotta. Sen jälkeen Rosatom voi luopua omistuksesta.


title: Rosatom

text: Vuonna 2014 uutisoitiin sopimuksesta, jonka mukaan Rosatom myy Etelä-Afrikkaan kahdeksan ydinvoimalaa, joiden yhteenlaskettu teho on 9,6 gigawattia. Kaupan arvo oli noin 31–39 miljardia euroa.


title: Rosatom

text: Rosatom tekee vuonna 2014 tehdyn sopimuksen mukaan yhteensä 9 ydireaktoria Iraniin. Niistä kahta ensimmäistä alettiin rakentaa joulukuussa 2015.


title: Rosatom

text: Vuonna 2014 Rosatomin piti aloittaa neljän ydinvoimalan rakentaminen Vietnamiin, mutta projektin alkua lykättiin vuoteen 2020 turvajärjestelmien parantelun vuoksi.


title: Mario Pani

text: Mario Pani Darqui (29. maaliskuuta 1911 México, Meksiko – 23. helmikuuta 1993 México, Meksiko) oli meksikolainen arkkitehti ja kaupunkisuunnittelija.


title: Mario Pani

text: Pani opiskeli arkkitehtuuria Ranskassa ja Meksikossa. Hän vaikutti töillään paljon Méxicon kaupungin ulkoasuun. Pani oli mukana monessa merkittävässä kaupunkisuunnitteluhankkeessa Méxicossa. Hänen vaikutuksestaan kaupunkiin rakennettiin ensimmäisiä suuria asuinkerrostaloalueita.


title: Mario Pani

text: Panin kuuluisimpia rakennuksia ovat Universidad Nacional Autónoma de Méxicon pääkampusalue, Le Corbusierin ihanteiden mukaan rakennettu Tlatelolcon asuinkeskus ja Meksikon kansallisen konservatorion rakennus.


title: Röntgen (yksikkö)

text: Röntgen (tunnus R) on vanhahtava säteilytyksen mittayksikkö. 1 röntgen gamma- tai röntgensäteilyä aiheuttaa 0,001293 g:ssa kuivaa ilmaa (noin kuutiosenttimetri) hiukkasemission, jonka synnyttämien ionien samanmerkkinen kokonaisvaraus on yhden coulombin suuruinen. Yksikkö otettiin käyttöön vuonna 1928.


title: Röntgen (yksikkö)

text: Kansainvälisen yksikköjärjestelmän (SI) mukaisilla yksiköillä ilmaistuna 1 röntgen = 2,58 ·10 C/kg. Vaikka yksikköä edelleenkin käytetään erityisesti Yhdysvalloissa, sen käyttämistä "ei suuresti suositella".


title: Röntgen (yksikkö)

text: Röntgenin käytön etuna on aikoinaan ollut mittalaitteiden yksinkertainen rakenne. Haittapuolena on yksikön hankala sovellettavuus aineiden, jotka poikkeavat merkittävästi kuivasta ilmasta, kuten elävien solujen saamaan säteilyyn.


title: Röntgen (yksikkö)

text: Luonnon normaali taustasäteily altistaa noin 200 milliröntgenin säteilylle vuodessa. 500 R viidessä tunnissa on yleensä tappavaa ihmiselle. Ihmiskehossa yksi röntgen gammasäteilyä aiheuttaa noin 0,01 Gy suuruisen absorboituneen annoksen.


title: Röntgen (yksikkö)

text: Yksikkö on nimetty Wilhelm Röntgenin mukaan.


title: Slutsk

text: Slutsk (, , , , aiemmin myös "Slutsak") on keskikokoinen kaupunki Valko-Venäjällä Minskin alueella, maanteitse 102 km Minskistä etelään. Tämä vuoden 2009 väestönlaskun mukaan 61 444 asukkaan kaupunki on samalla 95 106 asukaan Slutskin hallintopiirin keskuksena.


title: Slutsk

text: Varhaisin kirjallinen maininta Slutskista on vuodelta 1116. Vuonna 1160 siitä tuli Slutskin ruhtinaskunnan pääkaupunki. 1300-luvun alkupuolelta se kuului Liettuan suuriruhtinaskuntaan ja myöhemmin Puola-Liettuaan. Sittemmin se kuului Radvilan suvun (Radziwill) maihin ja siitä tuli Puolan reformoidun kirkon keskuspaikka.


title: Slutsk

text: Nykyisin Slutsk on teollisuuskaupunki, jossa elintarviketeollisuus on merkittävin toimiala (muun muassa sokerituotantoa, juustonvalmistusta, lihanjalostusta, leipomoja, pastan valmistusta ja panimo). Lisäksi kaupunkiin on sijoittunut esimerkiksi vaateteollisuutta ja kalustetuotantoa.


title: Slutsk

text: Liikenneyhteyksistä tärkeimpiä ovat pohjois-eteläsuuntainen kantatie P23 (Minsk-Slutsk-(Salihorsk)- M10 valtatie), itä-länsisuuntainen kantatie P43 (joka lännessä liittyy M1-moottoritiehen ja idässä 115 km:n päässä päätyy Bobruiskiin) sekä rautatieyhteys (Baranavitšy-Slutsk-Asipovitšy).


title: Roomalainen Kreikka

text: Roomalainen Kreikka on ajanjakso Kreikan historiassa. Se alkoi Rooman voitettua korinttilaiset Akhaian sodassa vuonna 146 eaa. Ajanjakson katsotaan usein päättyneen siihen, kun keisari Konstantinus siirsi Rooman valtakunnan pääkaupungin Byzantioniin 330 jaa.


title: Roomalainen Kreikka

text: Kreikan niemimaa tuli Rooman hallittavaksi vuonna 146 eaa. Makedoniasta tuli Rooman provinssi, ja myös eteläistä Kreikkaa hallitsi Makedonian prefekti. Egeanmeren saaret liitettiin Roomaan vuonna 133 eaa. Ateena ja muut kreikkalaiskaupungit tulivat Rooman valtaan Sullan vallattua Kreikan niemimaan. Jotkut kreikkalaiskaupungit kuitenkin säilyttivät itsenäisyytensä ja verotusoikeuden.


title: Roomalainen Kreikka

text: Keisari Augustus liitti Kreikan Akhaian provinssiin vuonna 27 eaa. Keisari Nero esiintyi Kreikassa Olympian kisoissa vuonna 67 jaa.


title: Roomalainen Kreikka

text: Myöhemmän antiikin aikana 200- ja 300-luvuilla jaa. Kreikka oli jaettu Makedonian ("Macedonia"), Epeiroksen ("Epirus"), Akhaian ("Achaea"), Moisian ("Moesia") ja Traakian ("Thracia") provinsseihin.


title: Laurie Cabot

text: Laurie Cabot (s. 6. maaliskuuta 1933) on yhdysvaltalainen noituuden ylipapitar. Hän oli yksi ensimmäisistä ihmisistä, jotka tekivät noituudesta suositun Yhdysvalloissa. Hän on kirjoittanut muun muassa teokset "The Power of the Witch", "The Witch in Every Woman", "Celebrate the Earth", perustanut Cabot Tradition of the Science of Witchcraft sekä Witches' League for Public Awareness puolustaakseen noitien kansalaisoikeuksia kaikkialla. 1970-luvulla silloinen kuvernööri Michael Dukakis julisti Cabotin "Salemin viralliseksi noidaksi" kunnianosoituksena hänen työstään vammaisten lasten parissa.


title: Laurie Cabot

text: Laurie asuu yhä Salemissa, jossa hän omistaa kaupan nimeltä The Cat, the Crow, and the Crown. Cabot väittää olevansa sukua Cabot-perheelle, joka oli yksi Boston Brahmineista (eli yksi ensimmäisistä perheistä Bostonissa).


title: Laurie Cabot

text: Laurie Cabot syntyi Mercedes Elizabeth Kearseyna Wewokassa Oklahomassa vuonna 1933. Hän varttui Kaliforniassa ja palasi itään Uuteen-Englantiin teini-iässä. Hänen kiinnostuksensa okkultismiin alkoi lapsuusvuosina. Tämä kiinnostus syveni nuorena naisena Boston Public Libraryssä.


title: Laurie Cabot

text: 1950-luvulla Cabot työskenteli tanssijana bostonilaisessa yökerhossa nimeltä "The Latin Quarter", joka oli Barbara Waltersin isän, Lou Waltersin omistama. Walters pyysi Cabotia avaamaan Latin Quarterin Las Vegasiin, mutta tämä kieltäytyi.


title: Laurie Cabot

text: 1960-luvun puoleenväliin tultaessa Britannian Sybil Leek sai paljon huomiota medialta ja tuli tunnetuksi avoimena, julkisena "noitana". Hän muutti Yhdysvaltoihin menestyksekkään kirjakierroksen jälkeen vuonna 1964. Leekistä tuli himottu talk show -vieras. Cabot on saattanut ottaa vaikutteita Leekin maineesta ja menestyksestä, ainakin yhteys näyttää mahdolliselta.


title: Laurie Cabot

text: Cabot meni naimisiin kahdesti ja erosi kahdesti, kummastakin avioliitosta hänellä on tytär: Jody Cabot (s. 1963) ja Penny Cabot (s. 1965). Cabot päätti kasvattaa tyttärensä noitina ja alkoi pukeutua mustiin kaapuihin ja mustaan silmämeikkiin joka päivä.


title: Laurie Cabot

text: Vuonna 1970 television "Vaimoni on noita" -tilannekomedian noita "Samantha Stephens" vieraili Salemissa kuvaten kylään sijoittuvia jaksoja näyttelijäkaartin ja kuvausryhmän kanssa . Miljoonat televisionkatselijat näkivät nämä Salem-jaksot (siihen aikaan oli olemassa vain kolme kanavaa). Laurie Cabot avasi kaupungin ensimmäisen "noitakaupan" Salemissa vuonna 1971, sillä siitä alkoi tulla turistikohde (osa kiitoksista kuuluu TV:ssä esitetyille ""Vaimoni on noita" Salemissa" jaksoille. Nykyään Salemin keskustassa on lukemattomia samankaltaisia kauppoja.


title: Laurie Cabot

text: Cabotin kauppa myi yrttejä, koruja, tarot-korttipakkoja ja muita tavaroita, joita käytetään noituudessa. Hän siirsi myöhemmin kauppansa vanhaan taloon Essex Streetille. Tämä uusi kauppa oli nimeltään "Crow Haven Corner", ja se oli suosittu jonkin aikaa. Kauppa on yhä avoinna, mutta sitä ei enää omista tai pyöritä kukaan Cabotin perheenjäsenen (aikaisemmin vanhin tytär Jody oli ollut vastuussa kaupasta vuodesta 1981 alkaen). Cabot ylläpitää kauppaansa yhä Salemissa, Pickering Wharfissa, ja se on suosittu turistikohde sekä tärkeä kaikille noidille. Hän on tunnettu myös luennoistaan ja kirjoistaan. Cabot oli vieraana sekä "The Oprah Winfrey Show'ssa" että Phil Donahuen talk show’ssa 1980-luvun loppupuolella.


title: Laurie Cabot

text: Maaliskuussa 2008 Cabot juhlisti 75-vuotissyntymäpäiväänsä yllätyssyntymäpäiväjuhlilla, joihin osallistui satoja wiccoja, kuten Sully Erna Godsmack-yhtyeestä, jonka Hammondin linnassa kuvatulla "Voodoo"-musiikkivideolla Cabot oli esiintynyt.


title: Laurie Cabot

text: Laurie Cabot tunnetaan myös hänen ajoittaisesta kiistanalaisesta käyttäytymisestään. 1990-luvun puolivälissä Cabotin väitettiin uhkailleen aseella paikallista kiinteistövälittäjää, Janet Andrewsia . Cabot kiisti koskaan käyttäytyneensä sillä tavalla, ja lisätutkimusten jälkeen kaikki syytteet Cabotia vastaan hylättiin ja hänellä on yhä aselupa.


title: Laurie Cabot

text: Vuonna 2004 hän sai lisää huonoa mainetta, kun Salemin poliisi tuli hänen kotiinsa poistamaan tyttärenpojan. Tapauksen taustalla oli Jody Cabotin ja tämän entisen aviomiehen välinen huoltajuuskiista.. Molemmat välikohtaukset olivat sekä paikallisissa sekä maanlaajuisissa uutisissa, jopa CNN:llä. Poliisi väitti, että välikohtauksen aikana Cabot käski hänen katsoa Cabotia silmiin, kertoen, että hän oli kirottu . Cabot kieltää kironneensa poliisin, sanoen: ""Mielestäni pahat teot ovat kirouksia"." Tämä viittaa kolmisääntöön, että mitä ikinä teetkin, hyvää tai pahaa, se palaa sinuun. Hänen mielestään noituutta ei saa koskaan käyttää harmin tai tuhon aiheuttamiseksi .


title: Pauli E. Blomstedt

text: Pauli Ernesti (P. E.) Blomstedt (1. elokuuta 1900 Jyväskylä – 3. marraskuuta 1935 Helsinki) oli suomalainen arkkitehti, jonka tyylisuuntia olivat ensin klassismi ja myöhemmin funktionalismi. Hänen isänsä Yrjö Blomstedt ja nuorempi veljensä Aulis Blomstedt olivat myös arkkitehteja. Blomstedtin suunnittelemat teräsputkihuonekalut olivat aikanaan huippumoderneja.


title: Pauli E. Blomstedt

text: Blomstedt valmistui ylioppilaaksi Jyväskylän lyseosta 1918 ja arkkitehdiksi Helsingin Teknillisestä korkeakoulusta 1922. Hän työskenteli aluksi arkkitehti Armas Lindgrenin toimistossa ja myöhemmin Bertel Jungin toimistossa sekä Helsingin kaupungin rakennuskonttorissa Gunnar Taucherin apulaisena. Blomstedt meni naimisiin 1924 arkkitehti Märta von Willebrandin kanssa, joka oli ollut hänen opiskelutoverinsa. He perustivat oman arkkitehtitoimiston 1926. Blomstedt osallistui 1920-luvulla moniin arkkitehtikilpailuihin ja teki läpimurtonsa 1926 voitettuaan Liittopankin pääkonttorin suunnittelukilpailun. Olavi Paavolainen ylisti Liittopankin taloa Euroopan moderneimmaksi rakennukseksi, ja sen ilmakuvaa käytettiin mainoksissa ja Erkki Valan romaanin kansikuvana. Samoihin aikoihin Blomstedt voitti myös Helsingin Suomalaisen Säästöpankin rakennuksen suunnittelukilpailun. Molemmat olivat vielä tyylisuunnaltaan klassismia.


title: Pauli E. Blomstedt

text: Blomstedt kirjoitti paljon artikkeleita lähinnä kaavoituksesta. Hän vastusti Arkkitehti-lehden artikkelissaan "Asemakaavakysymyksiä Suur-Helsingin keskustassa" Eliel Saarisen keskustasuunnitelmaa, jonka mukaan Töölönlahti olisi täytetty ja päärautatieasema siirretty Pasilaan. Blomstedt osallistui vuoden 1933 arkkitehtikilpailuun Temppeliaukion kirkon suunnittelemisesta. Ehdotus oli liian utopistinen toteutettavaksi. Lähes neljänkymmentä vuotta myöhemmin rakennettu Timo ja Tuomo Suomalaisen ehdotus on yllättävänkin samankaltainen.


title: Pauli E. Blomstedt

text: Blomstedt otti osaa myös Kotkan kaupungintalon suunnittelukilpailuun ehdokkaalla "Ruotsinsalmi". Erkki Huttusen suunnitelma kuitenkin toteutettiin. Blomstedt oli pettynyt eikä ottanut huomioon viereistä kaupungintaloa lainkaan suunnitellessaan Kotkan suomalaista säästöpankkia.


title: Pauli E. Blomstedt

text: Blomstedt toimi vuodesta 1933 Oy Alkoholiliike Ab:n arkkitehtina. Hän suunnitteli myymälä- ja ravintolasisustuksia sekä aloitti Rovaniemelle rakennetun Hotelli Pohjanhovin suunnittelun 1935. Viimeinen valmistunut Blomstedtin suunnittelutyö oli Kannonkosken kirkko, joka valmistui vasta hänen kuolemansa jälkeen 1938.


title: Pauli E. Blomstedt

text: Pauli Blomstedtin poika oli historian professori Yrjö Blomstedt (1926–1994). Pauli Blomstedtin tytär Benita Pasanen (o. s. Blomstedt, 1924–2016) toimi kirjastoalalla, viimeksi Oulun kaupungin kirjastotoimenjohtajana.


title: Dinosaur King

text: Dinosaur King () on Sunrise-studion tuottama animesarja, joka perustuu Segan samannimiseen korttipeliin, jossa taistellaan supervoimakkailla dinosauruksilla.


title: Dinosaur King

text: Sarjaa alettiin näyttämään suomeksi dubattuna Juniori-kanavalla 3. elokuuta 2009 alkaen


title: Dinosaur King

text:
Sarja seuraa kolme ystävyksen, Maxin, Rexin ja Zoen, tarinaa. Kolmikko muodostaa joukkueen nimeltä D-tiimi. Ystävykset halusivat vain pitää hauskaa keskenään, mutta kaikki tämä muuttui, kun he löysivät kolme fossiilista esinettä metsästä. He eivät kuitenkaan tiedä löytämäänsä ja päättävätkin pelastaa kortin sisälle jääneet esihistorialliset dinosaurukset salaperäiseltä aikamatkaajaorganisaatiolta nimeltä Alphajengi keräämällä kaikki kortit ennen vihollisiaan. Myöhemmin D-tiimi ja Alphajengi huomaavat että Sethillä on katala suunnitelma muuttaa ajan ja tulevaisuuden. Toisella kaudella he saavat vastaan todellisen vihollisen Avaruuspiraateista.
2. http://en.wikipedia.org/wiki/List_of_Dinosaur_King_episodes


title: Pariteetti (fysiikka)

text: Fysiikassa pariteettimuunnoksella eli pariteetti-inversiolla tarkoitetaan yhden paikkakoordinaatin etumerkin vaihtamista, mikä vastaa systeemin muuntamista peilikuvakseen. Kolmiulotteisessa avaruudessa pariteettimuunnosta vastaa myös kaikkien paikkakoordinaattien etumerkin vaihtaminen:


title: Pariteetti (fysiikka)

text: Pariteettimuunnos P voidaan esittää 3 × 3 -matriisilla, jonka determinantti on arvoltaan -1. Näin ollen pariteettimuunnos ei vastaa systeemin kiertoa minkään akselin ympäri.


title: Pariteetti (fysiikka)

text: Peilausta tason suhteen vastaa operaatio


title: Pariteetti (fysiikka)

text: joilla myös on negatiivinen determinantti. Ylempänä määritelty pariteettimuunnos saadaan myös yhdistämällä tämä ja 180 asteen kierto y-akselin ympäri.


title: Pariteetti (fysiikka)

text: Kaksiulotteisessa tasossa pariteettimuunnos ei vastaa molempien koordinaattien etumerkkien vaihtoa, joka merkitsee samaa kuin systeemin kierto 180 astetta origon ympäri tai myös peilausta pisteen suhteen. Tätä vastaavan matriisin determinantin arvo on 1. Pariteettimuunnos tapahtuu vain, jos determinantin arvo on -1, eikä näin kaksiulotteisessa tasossa tapahdu 180 asteen kierrossa. Sen sijaan jos vain joko x- tai y-koordinaatin etumerkki vaihdetaan, muunnos vastaa peilausta suoran suhteen, joka merkitsee kuvion muuntamista peilikuvakseen ja näin ollen pariteettimuunnosta.


title: Pariteetti (fysiikka)

text: Fysiikan vektorisuureet jaetaan "polaarisiin" ja "aksiaalisiin" vektoreihin. Suppeammassa mielessä vain edellisiä sanotaan vektoreiksi, aksiaalisista vektoreista käytetään nimitystä pseudovektori. Nämä käyttäytyvät pariteettimuunnoksissa eri tavalla. Jos esimerkiksi "x" -koordinaatin etumerkki vaihdetaan, polaarisella vektorilla vain "x"-koordinaatin etumerkki vaihtuu. Sitä vastoin aksiaalisella vektorilla tällöin vaihtuvat "y"- ja "z"-koordinaattien etumerkit, kun taas x-koordinaatin etumerkki pysyy ennallaan.


title: Pariteetti (fysiikka)

text: Kahden polaarisen vektorin ristitulo on aksiaalinen vektori, samoin kahden aksiaalisen vektorin ristitulo. Sitä vastoin polaarisen ja aksiaalisen vektorin ristitulo on polaarinen.


title: Pariteetti (fysiikka)

text:
Polaarisia vektorisuureita ovat esimerkiksi pisteen paikkavektori, nopeus, kiihtyvyys, voima ja myös sähkökentän voimakkuus. Aksiaalisia vektoreita ovat mekaniikassa ristitulon avulla määritellyt suureet kuten kulmanopeus. Mekaniikan aksiaaliset vektorisuureet liittyvät yleensä pyörivään tai kiertävään liikkeeseen, ja ne on määritelty liikkeen akselin suuntaisiksi, mihin termikin viittaa. Hieman yllättävämmin myös magneettivuon tiheys ja magneettikentän voimakkuus ovat aksiaalisia vektorisuureita. Tämä johtuu siitä, että sähkövirtaa ympäröivän magneettikentän suunta määräytyy oikean käden säännön mukaisesti. Täten magneettikentänkin on ajateltava liittyvän kiertävään liikkeeseen.
Tämän vuoksi on myös ajateltava, että peilikuvassa jokaisen magneetin pohjoisnapa muuttuu etelänavaksi ja päinvastoin.


title: Pariteetti (fysiikka)

text: Polaarisilla vektoreilla pariteettimuunnosmatriisin determinantti P = -1, aksiaalisilla P = 1. Vastaavalla tavalla skalaarisuureetkin voidaan jakaa varsinaisiin skalaareihin (P=1) ja pseudoskalaareihin, joilla P=-1. Sanotaan myös, että polaaristen vektoreiden ja pseudoskalaarien pariteetti on "pariton", aksiaalisten vektoreiden ja varsinaisten skalaarien "parillinen".


title: Pariteetti (fysiikka)

text: Newtonin liikeyhtälö (mekaniikan toinen peruslaki) F = "m" a, jossa massa oletetaan vakioksi, on kahden polaarisen vektorin välinen yhtälö ja näin ollen invariantti pariteettimuunnoksessa. Myös gravitaatiolaki on samasta syystä invariantti pariteettimuunnoksessa. Sitä vastoin impulssimomentti L on aksiaalinen vektori


title: Pariteetti (fysiikka)

text: Klassisessa sähköopissa varaustiheys "ρ" on skalaari, sähkökenttä E, ja virrantiheys j polaarisia vektoreita, mutta magneettikenttä H on aksiaalinen vektori. Maxwellin yhtälöt ovat kuitenkin invariantteja pariteettimuunnoksessa, koska aksiaalisen vektorin roottori on polaarinen vektori.


title: Pariteetti (fysiikka)

text: Yleensäkin kaikki klassisen fysiikan lait ovat invarianttimuunnoksia. Tämä voidaan ilmaista myös niin, että fysiikan lait eivät tee eroa oikean ja vasemman välillä. Jokaisen mahdollinen fysikaalinen ilmiö on mahdollinen myös peilikuvanaan.


title: Pariteetti (fysiikka)

text: Suureita, jotka eivät muutu, kun kaikkien paikkakoordinaattien etumerkit vaihdetaan:


title: Pariteetti (fysiikka)

text: Suureita, joiden etumerkki vaihtuu, kun kaikkien paikkakoordinaattien etumerkit käännetään:


title: Pariteetti (fysiikka)

text: Kvanttimekaniikassa jokaiseen hiukkaseen liittyy hiukkasen tilaa kuvaava aaltofunktio Ψ. Pariteettimuunnoksessa se käyttäytyy useimmilla hiukkasilla normaalin skalaarin, mutta esimerkiksi mesoneilla pseudoskalaarin tavoin. Tämän vuoksi sanotaan, että mesoneilla on "pariton" (tai negatiivinen), useimmilla muilla hiukkasilla "parillinen" (tai positiivinen) pariteetti.


title: Pariteetti (fysiikka)

text: 1950-luvulle saakka oletettiin, että systeemin kokonaispariteetti säilyy kaikissa luonnonilmiöissä. Tämä oli yhtäpitävää sen kanssa, että kvanttimekaniikankin mukaan jokainen mahdollinen fysikaalinen ilmiö oli mahdollinen myös peilikuvanaan. 1950-luvulla kuitenkin ilmeni, että heikko vuorovaikutus saa aikaan ilmiöitä, joissa se ei säily. Tällaiset ilmiöt eivät voi tapahtua peilikuvanaan.


title: Pariteetti (fysiikka)

text:
Kvanttimekaniikassa kaikki avaruus-ajan muunnokset ovat kvanttitiloihin kohdistuvia operaattoreita.
Pariteettimuunnos, P, on unitaarinen operaattori, joka kohdistuu tilaan Ψ seuraavasti:
P Ψ(r) = Ψ(-r).
Tässä P Ψ(r) = e Ψ(r), sillä aaltofunktion vaihetta ei voida suoraan havaita.


title: Pariteetti (fysiikka)

text:
Operaattori P, joka kääntää tilan pariteetin kahteen kertaan, palauttaa avaruus-ajan ennalleen, joten se on sisäinen symmetriaoperaatio, joka joka muuttaa systeemin ominaistiloja vaihekulman e verran.
Jos P on vaihesiirtojen jatkuvan symmetriaryhmän U(1) alkio e, niin e kuuluu myös tähän ryhmään U(1) ja on siis myös symmetriaoperaatio.
Erityisesti voidaan määritellä =Pe, joka myös on symmetriaoperaatio, ja näin ollen voidaan myös määritellä pariteettioperaattoriksi P:n sijasta.
On huomattava, että =1, ja näin ollen :llä on ominaisarvot +1 ja -1.
Jos kuitenkaan sellaista symmetriaryhmää ei ole, saattaa kaikilla pariteettimuunnoksilla olla muitakin ominaisarvoja kuin +1 ja -1.


title: Pariteetti (fysiikka)

text: Kun pariteeteista voidaan muodostaa Abelin ryhmä Z, kvanttitiloista voidaan aina muodostaa lineaarikombinaatioita, jotka eivät ole parillisia eivätkä parittomia (ks. kuvaa). Sellaisten tilojen pariteetti on ±1. Monen hiukkasen systeemin pariteetti on jokaisen hiukkasen tilan pariteettien tulo. Näin ollen pariteetti on "multiplikatiivinen kvanttiluku".


title: Pariteetti (fysiikka)

text:
Kvanttimekaniikassa Hamiltonin operaattorit ovat invariantteja pariteettimuunnoksessa, jos P kommutoi Hamiltonin operaattorin kanssa. Epärelativistisessa kvanttimekaniikassa näin on kaikkien pallosymmetristen skalaaristen potentiaalien V = V(r), laita. Voidaan helposti osoittaa seuraavat tosiasiat:
degeneroitumaton ominaistila on joko invariantti muunnoksessa P tai vain sen merkki vaihtuu.


title: Pariteetti (fysiikka)

text:
Jotkin H:n degeneroitumattomat ominaistilat ovat siis invariantteja pariteettimuunnoksessa P,
toisissa taas vain etumerkki vaihtuu, kun Hamiltonin operaattori ja pariteettioperaattori kommutoivat.
missä "c" on vakio, P:n ominaisarvo,


title: Pariteetti (fysiikka)

text:
Vuonna 1954 William Chinowsky ja Jack Steinberger osoittivat, että pionilla p on negatiivinen pariteetti. He tutkivat sellaisen
atomia vastaavan systeemin hajoamista, jonka muodostavat deuteriumatomin ydin "d" ja negatiivisesti varautunut pioni p. Kun systeemi oli tilassa, jossa sen impulssimomentti "L" oli nolla, se hajosi kahdeksi neutroniksi "n":


title: Pariteetti (fysiikka)

text:
Neutronit ovat fermioneja, jotka noudattavat Fermin statistiikkaa. Näin ollen lopputila oli antisymmetrinen.
Kun kuitenkin deuteriumytimen spin on +1 ja pionin 0, he päättelivät, että syntyneillä kahdella neutronilla piti olla rataimpulssimomentti "L"=1.
Systeemin kokonaispariteetti on hiukkasten sisäisten pariteettien ja niiden välisen pariteetin tulo (-1).
Koska rataimpulssimomentti tässä prosessissa muuttuu nollasta yhdeksi, sisäisillä pariteeteilla pitää olla eri etumerkki alku- ja lopputilassa, jotta kokonaispariteetti säilyisi prosessissa. Deuteriumydin muodostuu protonista ja neutronista, ja koska sekä protonin että neutronin sisäinen pariteetti on +1, he päättelivät, että pionin pariteetti on neutronien pariteettien tulon vastaluku jaettuna protonin ja neutronin pariteeteilla deuteriumissa, siis (-1)(1)/(1) = -1. Tästä he päättelivät, että pioni on luonteeltaan pseudoskalaarinen hiukkanen.


title: Pariteetti (fysiikka)

text:
Ennen vuotta 1956 pariteetin säilymislakia pidettiin yleispätevänä. Pariteetti säilyy sähkömagneettisessa ja vahvassa vuorovaikutuksessa ja gravitaatiossa.
On kuitenkin osoittautunut, että heikossa vuorovaikutuksessa se ei säily. Hiukkasfysiikan standardimalliin liittyy "pariteetin rikkoutuminen". Sen mukaan heikkoon vuorovaikutukseen osallistuu vain tavallisten hiukkasten oikeakätinen komponentti ja antihiukkasten vasenkätinen komponentti. Tämä osoittaa, että pariteetti ei ole maailmankaikkeuden universaalinen symmetriaominaisuus. Jotkut fyysikot ovat kuitenkin olettaneet, että joissakin maailmankaikkeuden osissa olisi olemassa myös niin sanottua peiliainetta, jossa pariteetti rikkoutuu päinvastaisella tavalla. Sellaisen olemassaolosta ei kuitenkaan ole todisteita.


title: Pariteetti (fysiikka)

text: Pariteetin rikkoutumisen löytöhistoria on mielenkiintoinen. Useita kertoja eri yhteyksissä oli oletettu, että pariteetti ei säilyisi, mutta kun sellaisesta ei ollut luotettavia havaintoja, epäilyksiä ei yleensä otettu vakavasti. Fyysikot Tsung-Dao Lee ja Chen Ning Yang kuitenkin huomauttivat, että vaikka pariteetin oli varmuudella todettu säilyvän vahvassa ja sähkömagneettisessa vuorovaikutuksessa, sen säilymistä myös heikossa vuorovaikutuksessa ei ollut kokeellisesti todennettu. Heidän artikkeliinsa ei aluksi juuri kiinnitetty huomiota, mutta Leen aloitteesta hänen työtoverinsa Columbian yliopistossa, Chien-Shiung Wu, päätti suorittaa kokeilta. Kokeisiinsa hän tarvitsi voimakkaita jäähdytyslaitteita ja kokemusta, ja niinpä koe oli suoritettava standardointitoimistossa (National Bureau of Standards).


title: Pariteetti (fysiikka)

text: Vuosina 1956–1957 Wu, E. Ambler, R. W. Hayward, D. D. Hoppes ja R. P. Hudson havaitsivat, että pariteetin säilyminen selvästi rikkoutui koboltti-60:n radioaktiivisessa beetahajoamisessa. Tämä ilmeni siten, että kun alhaisessa lämpötilassa ja voimakkaassa magneettikentässä lähes kaikkien ydinten magneettiset momentit saatiin samansuuntaisiksi, beetasäteilyä ei lähtenyt yhtä paljon kaikkiin suuntiin. Kun koe oli suoritettu toistamiseen, Wu ilmoitti kollegoilleen tuloksistaan. Kolme heistä, Richard Garwin, Leon Lederman ja R. Weinrich suorittivat muunnetussa muodossa erään syklotronilla suoritetun kokeen ja heti varmistivat pariteetin rikkoutumisen. He eivät kuitenkaan julkaisseet tuloksiaan ennen kuin Wun ryhmä oli saanut raporttinsa valmiiksi; molemmat julkaistiin erään tieteellisen aikakauskirjan samassa numerossa.


title: Pariteetti (fysiikka)

text: Tämän jälkeen huomautettiin, että eräässä vähemmän tunnetussa kokeessa vuonna 1928 oli jo ilmoitettu pariteetin rikkoutuvan heikoissa hajoamisessa, mutta asia ei tuolloin ollut vielä saanut osakseen asianmukaista huomiota. Kun pariteetin rikkoutuminen lopulta tuli tunnetuksi, se selitti myös kaonien havaitun omalaatuisen käyttäytymisen.


title: Pariteetti (fysiikka)

text: Jokaiselle hiukkaselle voidaan määritellä "sisäinen pariteetti" niin kauan, kun pariteetti säilyy. Vaikka heikossa vuorovaikutuksessa näin ei tapahdu, pariteetti voidaan yhä määritellä hadroneille tutkimalla niitä vahvaan vuorovaikutukseen perustuvia ilmiöitä, joissa sellainen muodostuu tai hajoaa.


title: David McCharen

text: David McCharen on yhdysvaltalainen ääninäyttelijä, joka tunnetaan parhaiten Silppurin äänenä elokuvista Teini-ikäiset mutanttininjakilpikonnat ja . Hän teki 1980-luvun aikana usein cameorooleja elokuvissa ja on toiminut sittemmin vuodesta 1984 lähtien ääninäyttelijänä televisiosarjoissa ja elokuvissa, kuten Tappajahain kosto, Matkalla Miamiin, Ääliö lastenvahtina, Isäni on kummitus, Leijonakuningas ja Hirveetä herätä Renossa.


title: Valenssielektroni

text: Valenssielektroni on atomin ylimmällä kuorella oleva elektroni, joka osallistuu kemiallisten sidosten muodostamiseen.


title: Valenssielektroni

text: Metalleilla on vain muutama valenssielektroni, ja ne irtoavat helposti. Kiinteässä metallikappaleessa ne pääsevät liikkumaan vapaasti atomien välissä ja muodostavat atomien välille metallisidoksen, joka pitää metallikappaletta koossa. Helposti liikkuvina ne saavat myös aikaan metallien sähkönjohtavuuden.


title: Valenssielektroni

text: Ionisidoksen muodostuessa toinen atomi luovuttaa valenssielektroninsa toiselle. Kovalenttisen sidoksen muodostuessa taas osa valenssielektroneista siirtyy atomien yhteisiksi.


title: Valenssielektroni

text: Jaksollisen järjestelmän eri ryhmiin kuuluvilla alkuaineilla on seuraavat määrät valenssielektroneja:


title: Reijo Ringbom

text: Reijo Ringbom (s. 21. heinäkuuta 1963 Rauma) on entinen suomalainen jääkiekkoerotuomari. Ennen jääkiekon SM-liiga-kauden 2008–2009 alkua hän on toiminut liigassa päätuomarina 318 ja linjatuomarina 489 ottelussa. 5. huhtikuuta 2010 Ringbom palkittiin 900 tuomitusta ottelusta, ottelussa HIFK-HPK. Hän lopetti aktiiviuransa kauteen 2009-2010, mutta toimii edelleen Suomen jääkiekkoliiton tehtävissä mm. otteluvalvojana.


title: Reijo Ringbom

text: Ringbom aloitti SM-liigassa linjatuomarina kaudella 1988–1989. Hän toimi linjatuomarina 12 kautta ennen siirtymistään päätuomariksi vuonna 2000. Kaudella 2008–2009 SM-liigassa tuomitsevista tuomareista Ringbom on yhteensä yli 800 ottelullaan ylivoimaisesti kokenein. Pelkät päätuomariottelut laskettaessa hän on nykyisistä liigatuomareista kolmanneksi kokenein Timo Favorinin ja Markku Kruusin jälkeen ja kaikkien aikojen tilastossa 13. sijalla. Linjatuomareiden kaikkien aikojen ottelutilastossa Ringbom on toisena.


title: Reijo Ringbom

text: Maajoukkueiden arvoturnauksissa Ringbom on toiminut päätuomarina 18-vuotiaiden MM-turnauksessa vuonna 2002 ja linjatuomarina senioreiden MM-turnauksessa 1994 sekä kahdesti 20-vuotiaiden MM-turnauksessa ja 18-vuotiaiden EM-turnauksessa. Lisäksi hän on toiminut linjamiehenä kahdesti seurajoukkueiden Euroopan Cupin lopputurnauksessa, kerran EHL-liigan lopputurnauksessa ja kerran Continental Cupin lopputurnauksessa.


title: Reijo Ringbom

text: Ammatiltaan Ringbom on kunnossapito- ja vartiointipäällikkö.


title: Space Boogie: Smoke Oddessey

text: Space Boogie: Smoke Oddessey on Kuruptin kolmas sooloalbumi ja viimeinen Artemis Recordsin julkaisema. Albumin jälkeen hän pian liittyi takaisin Death Row Recordsiin.


title: Eino Siukola

text: Eino Siukola (6. helmikuuta 1894–12. huhtikuuta 1918) oli työmies ja Längelmäen punakaartin päällikkö Suomen sisällissodassa.


title: Eino Siukola

text: Hän otti osaa Vilppulan rintaman taisteluihin, joissa haavoittui pahoin ja vietiin Tampereelle. Siukola jäi Tampereen taistelun jälkeen valkoisten vangiksi ja ammuttiin Kalevankankaan vankileirillä. Hänet on Suomen sotasurmat -projektin nimitiedostossa merkattu kaatuneeksi 12. huhtikuuta, mutta taistelut olivat tuolloin jo aikaa sitten loppuneet Tampereella.


title: Serdar Tasci

text: Serdar Tasci (, s. 24. huhtikuuta 1987 Esslingen, Saksa) on saksalainen jalkapalloilija. Hän pelaa Bundesliigan Stuttgartissa ja Saksan maajoukkueessa. Siirtyy Moskovan Spartakista Bayern Müncheniin tammikuussa 2016 lainalle (siirrossa on myös osto-optio)


title: Serdar Tasci

text: Tascilla on myös Turkin kansalaisuus. Hänellä on turkkilaiset sukujuuret.


title: Serdar Tasci

text: Tasci on pelipaikaltaan puolustaja. Hän voi pelata sekä keskuspuolustajana että laitapuolustajana.


title: Serdar Tasci

text: Tascin kasvattajaseuroja ovat Altbach, Stuttgarter Kickers ja Stuttgart. Stuttgartin edustusjoukkueessa hän debytoi vuonna 2006. Tasci voitti Stuttgartin riveissä Saksan-mestaruuden vuonna 2007. Saksan maajoukkueessa hän debytoi vuonna 2008. Hän on pelannut neljätoista ottelua tähän mennessä.


title: Dino Dinler

text: Dino Civano Dinler (s. 7. lokakuuta 1970 Turkki) on suomalainen pokeriammattilainen.


title: Dino Dinler

text: Dinler syntyi erittäin köyhiin oloihin turkkilaiseen Derikin kaupunkiin, joka sijaitsee Mardinin provinssissa. Dinler oli useista sisaruksistaan nuorimmaisia.


title: Dino Dinler

text: Dinler huomasi jo varhain lahjansa korttipeleissä, joissa panoksena käytettiin oliiveja.


title: Dino Dinler

text: Istanbulissa tekemiensä yliopisto-opintojen jälkeen Dinler halusi nähdä maailmaa ja ennen kaikkea lähteä kiertämään maailman kasinoita. Hän oli haalinut itselleen pelikassan. Dinler voittikin Monte Carlossa suurehkon summan kansainvälisestä turnauksesta juuri ennen Suomeen saapumistaan. Hetkeä myöhemmin Dinler tapasi Pariisissa suomalaisen naisen, joka kutsui hänet visiitille Suomeen.


title: Dino Dinler

text: Dinler saapui Suomeen vuonna 1988. Tämän jälkeen hän on tehnyt itseään tutuksi suomalaiselle pokeriväelle. Hän voitti noin kymmenen vuotta saapumisensa jälkeen Suomen mestaruuden Texas hold 'emissa 1997. Tämän jälkeen hän on sijoittunut toistuvasti kolmen parhaan pelaajan joukkoon vuotuisissa casinon listauksissa. Vuonna 2007 Dinler oli finaalipöydässä Midnight Sun -turnauksen Texasholdem No Limit -pikkuturnauksessa ja voitti samana vuonna Tallinnassa pelatun kansainvälisen turnauksen. Vuoden 2008 NL-pääturnauksessa Dinler sijoittui viidenneksi kuitaten siitä 37 107 euroa. Sen jälkeen vuorossa oli jälleen tuloksekas visiitti Viroon ja Tallinnasta irtosi jälleen ykköstila. Syksyllä Dinler jatkoi ollen ratkaiseva pelaaja Suomen ja Ruotsin välisessä pokerimaaottelussa. Dinler oli koko neljän turnauksen sarjan paras pelaaja. Lisäksi hän sai Terminaattori-palkinnon, koska hän tiputti eniten ruotsalaisia pelipöydistä.


title: Dino Dinler

text: Club4Aces ilmoitti 18. heinäkuuta 2008 solmineensa vuoden sopimuksen Dinlerin kanssa. Tämä takasi Dinlerille sisäänostot kaikkiin vuoden sisällä pelattaviin EPT-turnauksiin sekä joihinkin muihin suuren sisäänoston turnauksiin.


title: Tappio

text: Tappio tarkoittaa taloudessa yrityksen tai yhtiön taikka yksittäisen liiketoimen tulosta, kun tuotot ovat pienemmät kuin kulut. Jos yritys pidemmän ajan tuottaa tappiota, se joudutaan yleensä lopettamaan tai se asetetaan konkurssiin.


title: Arkadia-kvartetti

text: Arkadia-kvartetti on vuonna 1991 perustettu suomalainen jousikvartetti. Kvartetissa on soittanut muun muassa kokoonpano Jani Lehtonen, viulu; Tuomas Ikonen, viulu; Olli Kilpiö, alttoviulu ja Jaakko Paarvala, sello. Jäsenet ovat orkesterimuusikoita.


title: Arkadia-kvartetti

text: Kvartetti sai keväällä 2010 Helsingin yliopiston myöntämän Pacius-palkinnon


title: Raitanuoliainen

text: Raitanuoliainen ("Botia striata") on Intiasta kotoisin oleva kala. Se kasvaa enimmillään noin 10 sentin mittaiseksi, yleensä muutaman pienemmäksi, 8-senttiseksi. Se viihtyy 23–26-asteisessa vedessä. Se on muita kaloja kohtaan aggressiivinen, esim. monnisia ei saisi viedä kalan seuraan. Lajitovereidensa seuraa se kuitenkin tarvitsee. Ruoaksi sille kelpaavat liha, kasvispitoiset ruokarakeet, tabletit, pakastetut ja kuivatut hyönteisten toukat. Terve, täysikasvuinen naaras on koirasta pulleampi.


title: Hervannan seniorikortteli

text: Hervannan seniorikortteli on YH Länsi Oy:n ideoima ja rakennuttama kortteli, joka koostuu viidestä senioriasumiseen rakennetusta kerrostalosta. Kortteli sijaitsee Tampereen Hervannan kaupunginosan ydinkeskustassa Pietilänkadun ja Hervannan valtaväylän kulmauksessa. Kokonaisuus koostuu yhdestä kiinteistöosakeyhtiöstä ja kahdesta asunto-osakeyhtiöstä. Rakennuksia yhdistää sisäkäytävä, "rengasraitti". Rakennusten keskelle jää sisäpiha, jonne on suunniteltu mm. pelikenttiä ja tanssitori vapaa-ajan harrastus- ja virkistystoimintaa varten.


title: Hervannan seniorikortteli

text: Senioriasunnot ovat yksityisten palvelutarjoajien rakennuttamia tyypillisesti yli 55-vuotiaille maksukykyisille asiakkaille tarkoitettu asumismuoto. Senioritaloissa tärkeitä ovat esteetön rakentaminen, keskeinen sijainti ja palvelut. Asuminen ja palvelut kustannetaan itse.


title: Hervannan seniorikortteli

text: Keskeisellä paikalla seniorikorttelin kulmauksessa ja kauppakeskus Duo:n vieressä on valkoinen "palvelujen talo". Palvelujen talosta löytyy mm. ravintola (kahvila ravintola "Kiewari"), kuntosali, lääkäri, fysioterapeutti, hoitokoti sekä palveluohjaajia.


title: Hervannan seniorikortteli

text: Hervannan seniorikortteli on luokassaan Suomen suurin senioriasuntola.


title: Butlerin piirikunta (Ohio)

text: Butlerin piirikunta on piirikunta Ohiossa, Yhdysvalloissa, joka on nimetty kenraali Richard Butlerin mukaan. Sen suurin kaupunki on Hamilton.


title: Butlerin piirikunta (Ohio)

text: Butlerin naapuripiirikuntia ovat Preble pohjoisessa, Montgomery koillisessa, Warren idässä, Hamilton etelässä ja Indianan puolella Dearbornin, Franklinin sekä Unionin piirikunnat.


title: Butlerin piirikunta (Ohio)

text: Piirikunnassa oli vuoden 2010 väestönlaskennassa 368 130 ihmistä. Etniset ryhmät jakautuvat valkoisiin, joita on 87,5%, mustiin (7,7%), alkuperäisamerikkalaisiin (0,3%) ja aasialaisiin (2,5%).


title: Butlerin piirikunta (Ohio)

text: Kotitalouden mediaanitulo on 55 497 ja köyhyysrajan alapuolella oli 12,8% väestöstä vuosina 2007–2011.


title: Odottanut oon

text: Odottanut oon on suomalaisen eurodance-yhtye G-Poweredin debyyttialbumi vuodelta 2006.


title: Todellisuus (albumi)

text: Todellisuus on suomalaisen eurodance-yhtye G-Poweredin toinen albumi. Se julkaistiin vuonna 2008.


title: Malcolm Licari

text: Malcolm Licari (s. 18. huhtikuuta 1978 Pietà) on maltalainen jalkapalloilija, pelipaikaltaan puolustaja. Licari pelaa myös hyökkääjänä.


title: Malcolm Licari

text: Licari aloitti ammattilaisuransa vuonna 1996 Pietá Hotspursin riveissä. Hän pelasi seurassa seitsemän vuotta, joiden aikana hän pelasi 166 ottelua, joissa hän teki 85 maalia. 2003 Licari siirtyi Marsaxlokkiin, jossa hän pelaa vieläkin.


title: Malcolm Licari

text: Maajoukkueessa Licari on pelannut kaksi ottelua, mutta hän oli mukana myös alle 21-vuotiaiden joukkueessa, jossa hän yhdeksässä ottelussa myös teki yhden maalin.


title: Antti Roppo

text: Antti Samuli Roppo (9. helmikuuta 1989 Tampere – 8. helmikuuta 2018 Tampere) oli suomalainen jääkiekkoilija. Hän pelasi SM-liigassa Tampereen Ilveksessä ja HPK:ssa yhteensä 128 runkosarja- ja kaksi playoff-ottelua tehopistein 12+10=22 sekä keräten 16 jäähyminuuttia. Lisäksi hän pelasi Mestiksessä LeKissä ja KooKoossa.


title: Antti Roppo

text: Roppo on Tampereen Ilveksen kasvatti. Hän voitti B-nuorten mestaruuden keväällä 2006, jolloin Roppo toimi Ilveksen varakapteenina. Kaudella 2007–2008 hän oli 20 osumallaan Ilveksen kolmanneksi paras maalintekijä ja sijoittui A-nuorten SM-liigan maalipörssissä kahdeksanneksi Tapparan Tomi Peltosen kanssa. Samalla kauden Roppo pelasi myös ensimmäiset miesten pelinsä; hän pelasi syyskaudella neljä Mestis-ottelua alle 20-vuotiaiden maajoukkueessa ja siirtotakarajalla, tammikuun 2008 lopulla Roppo siirtyi loppukaudeksi lainalle Lempäälän Kisan riveihin. Hän pelasi joukkueessa seitsemän runkosarjaottelua sekä kolme playoff-ottelua. Roppo voitti LeKin pudotuspelien sisäisen piste- ja maalipörssin tehoilla 3+2=5.


title: Antti Roppo

text: Roppo aloitti kauden 2008–2009 Ilveksessä. Hän debytoi SM-liigassa kauden avausottelussa 11. syyskuuta 2008 paikallisvastustaja Tapparaa vastaan. Yhteensä Ropon tulokaskausi toi 33 runkosarja- ja kahdessa playoff-ottelussa yhden syöttöpisteen. Hän pelasi kauden aikana myös yhteensä 15 Mestis-ottelua alle 20-vuotiaiden maajoukkueessa ja LeKissä. Roppo pelasi ison osan kaudestaan myös Ilveksen A-nuorissa. Hänellä oli optio myös kaudesta 2009–2010, mutta Ilveksen SM-liigajoukkueessa suhteellisen pieneen rooliin jäänyt Roppo jätti sen käyttämättä ja siirtyi seuraavaksi kaudeksi USHL-joukkue Indiana Icen riveihin. Hän oli joukkueen paras maalintekijä ja kolmanneksi paras pistemies tehoilla 27+18=45.


title: Antti Roppo

text: Kaudeksi 2010–2011 Roppo siirtyi kaksivuotisella sopimuksella Hämeenlinnan Pallokerhoon. Ensimmäisellä sopimuskaudellaan hän pelasi myös kaksi ottelua lainalla LeKissä marraskuussa 2010. Yhteensä Roppo teki kauden aikana 41 runkosarjaottelussa tehot 6+4=10. Hän teki liigauransa avausmaalin kauden viidennessä ottelussa 28. syyskuuta 2010 Kalevan Palloa vastaan. Roppo palkittiin ottelun "Ilta-Sanomien" kahden tähden tähtipelaajana. Kauden 2011–2012 hän pelasi kokonaan SM-liigassa ja teki liigan yhden kauden piste-ennätyksensä tehoilla 6+5=11.


title: Antti Roppo

text: Huhtikuussa 2012 Roppo teki vuoden mittaisen sopimuksen Mestis-joukkue KooKoon kanssa. Hän voitti kauden 2012–2013 päätteeksi Mestis-hopeaa.


title: Antti Roppo

text: Roppo pelasi alle 20-vuotiaiden MM-kilpailuissa vuonna 2009 ja alle 18-vuotiaiden MM-kilpailuissa vuonna 2008. Hän toimi jälkimmäisenä mainitussa turnauksessa Suomen varakapteenina. Yhteensä Roppo on pelannut kuusi nuorten ja 36 poikien maaottelua.


title: Against tha Grain

text: Against tha Grain on rap-artisti Kuruptin viides sooloalbumi, joka julkaistiin 23. elokuuta 2005. Se on hänen ensimmäisensä Death Row Recordsin sooloartistina. Kurupt palasi sooloartistina Death Row’hun vuonna 2002 ja albumi oli tarkoitus julkaista 2004, mutta se viivästyi. Vuoden 2005 elokuussa albumi viimein julkaistiin. Death Row ei ollut julkaissut yhtään albumia neljään vuoteen. Albumi menestyi huonosti, sillä Koch Records, joka toimi Death Rown albumien jakajana, ei mainostanut albumia tarpeeksi. Lisäksi Death Row kannusti faneja olemaan ostamatta albumia, sillä kappalelistaus oli muuttunut. Joitain kappaleita poistettiin ja niiden tilalle lisättiin uusia. Parhaimmillaan albumi oli Billboard 200 -listan sijalla 60. syyskuussa 2005. Poistetut kappaleet julkaistiin myöhemmin kokoelmalevyllä "Against tha Grain E.P."


title: Petserin piiri

text: Petserin piiri () on paikallinen itsehallintoalue Pihkovan alueella Venäjällä. Vuonna 1944 perustetun piirin pinta-ala on 1 251 neliökilometriä. Piirissä asui vuoden 2010 väestönlaskennan mukaan 22 123 henkeä, joista noin puolet piirin hallinnollisessa keskuksessa Petserin kaupungissa (11 195).


title: Petserin piiri

text: Piiri rajoittuu idässä Pihkovan ja Palkinon piireihin, lännessä Viroon ja Latviaan sekä pohjoisessa Peipsijärveen. Vuosina 1920–1944 alue kuului Viron Petserimaan maakuntaan.


title: Petserin piiri

text: Petserin piirissä sijaitsee Izborskin linnoitus, joka mainitaan venäläisissä kronikoissa ensimmäisen kerran vuoden 862 kohdalla. Nykyisin säilynyt linnoitus on rakennettu 1500-luvulla. Muita nähtävyyksiä ovat Petserin luostari ja Sennon pogosta, jossa on 1500-luvulla rakennettu Georgios Voittajan kirkko.


title: Petserin piiri

text: Piirin kautta kulkee Pihkovan ja Riian välinen maantie sekä Tallinnan ja Moskovan sekä Riian ja Pietarin väliset rautatiet.


title: Akiko Morison

text: Akiko Ann Morison kanadalainen näyttelijä, joka on esiintynyt useimmiten televisiosarjoissa ja independent-elokuvissa, kuten Ihmemies MacGyver, Salaiset kansiot, Käännekohdassa, Tappajan jäljet, Kuuma piiri ja Näkijä. Lisäksi hänellä oli kolme ääniroolia 1990-luvun lopulla animaatiosarjoissa Spider-Man Unlimited, ja Sherlock Holmes in the 22nd Century.


title: Nasari (Kondratjev)

text: Pyhittäjä Nasari (, maallikkonimeltään Nikolai Kondratjev, ; 1735–1809) oli Laatokan Valamon luostarin johtaja 1700-luvun lopulla.


title: Nasari (Kondratjev)

text: Vuonna 1752 Kondratjev saapui Sarovin erakkolaan, jossa hän asui kolme vuotta. Hänet vihittiin munkiksi nimellä Nasari yhdeksän vuotta myöhemmin Astrahanin hiippakunnassa sijaitsevassa Pokrovan luostarissa. Munkkidiakoniksi hänet vihittiin vuonna 1762. Vuonna 1764 hän tuli takaisin Sarovin luostariin; pappismunkiksi hänet vihittiin vuonna 1776.


title: Nasari (Kondratjev)

text: Novgorodin metropoliitta Gabriel määräsi vuonna 1781 isä Nasarin murheelliseen tilaan ajautuneen Valamon luostarin jälleenrakentajaksi; hän oli kuullut pelkkää hyvää tästä nöyrästä pappismunkista ja pitkällä kokemuksellaan tiesi, että siinä olisi juuri tarvittava mies.


title: Nasari (Kondratjev)

text: Sarovin luostarin johto ei olisi halunnut luopua hyvästä pappismunkista ja esteli sanoen että kyseessä oli kovin yksinkertainen mies; metropoliitta vastasi että viisaat miehet olivat ajaneet Valamon alennustilaan, nyt tarvittiin yksinkertaista ja nöyrää miestä sitä kohottamaan.


title: Nasari (Kondratjev)

text: Valamossa otettiin käyttöön Sarovin erakkolan säännöt, joiden mukaisesti veljestö edistyi kilvoitteluelämässä. Jo vuotta myöhemmin Valamo ylennettiin kolmannen luokan luostariksi ja isä Nasari sai igumenin arvon. Hän hoiti tehtäväänsä vuoteen 1801 asti, jolloin hän pyysi ja sai vapautuksen.


title: Nasari (Kondratjev)

text: Nyt isä Nasari muutti Valamon erämaassa olevaan erakkomajaan; muutaman vuoden kulutta hän sai piispan siunauksen jatkaakseen erakon kilvoitustaan Sarovissa, jonne hän vetäytyi päättääkseen maalliset kilvoituksensa siellä, missä oli ne aloittanutkin.


title: Nasari (Kondratjev)

text: Isä igumeni Nasari oli hurskas kilvoittelija, jolle Herra oli antanut selvänäkemisen lahjan. Kyselemättä hän tiesi ihmisten ajatukset, luonteen ja taipumukset. Jokaiselle luokseen tulleelle hän antoi kehotuksen parantaa havaitsemansa heikkoudet.


title: Nasari (Kondratjev)

text: Isä Nasari kuoli Sarovin erakkolassa 23. helmikuuta vuonna 1809. Venäjän kirkko liitti pyhittäjä Nasarin Valamon pyhien joukkoon vuonna 2004. Hän on ensimmäinen pyhäksi kanonisoitu Valamon igumeni.


title: Hezb-e-Islami

text: Hezb-e-Islami tai Hizb-i-Islami on afganistanilainen islamistinen järjestö ja puolue. Sillä on 34 edustajaa maan parlamentin alahuoneessa.


title: Hezb-e-Islami

text: Järjestö perustettiin 1970-luvulla Pakistanissa. Se oli ehkä radikaalein ja kurinalaisin neuvostojoukkoja vastaan taistelleista järjestöistä Afganistanissa 1980-luvulla. Järjestö sai rahallista ja aseapua Yhdysvalloista Pakistanin kautta.


title: Hezb-e-Islami

text: Mohammed Yunus Khalisin johtama ryhmittymä irtautui Hezb-e-Islamista ja käyttää edelleen samaa nimeä.


title: Hezb-e-Islami

text: Neuvostojoukkojen vetäytymisen ja Afganistanin demokraattisen tasavallan syrjäytyksen jälkeen sen johtaja Gulbuddin Hekmatyar valittiin Afganistanin pääministeriksi. Puolueen merkittävin vastustaja oli Burhanuddin Rabbanin Jamiat-i-Islami. Tammikuussa 1994 Abdul Rashid Dostam liittyi Hekmatyarin puolelle yrityksessä kaataa Rabbani.


title: Hezb-e-Islami

text: Hezb-e-Islami ei kuulunut talibaneja vastaan taistelevaan Pohjoisen liittoon. Se otti Talibanilta verettömästi haltuunsa Jalalabadin kaupungin (ilmeisesti Khalisin ryhmä) Talibanin kärsittyä tappioita Yhdysvalloille 2001.


title: Hezb-e-Islami

text: Vuonna 2002 Hekmatyarin johtama ryhmä Hezb-e-Islamista yritti syrjäyttää Yhdysvaltain tukeman Afganistanin johtajan Hamid Karzain. Sittemmin Hekmatyarin johtama ryhmä, josta käytetään nimitystä Hezb-e-Islami Gulbuddin (HIG), on irtautunut Hezb-e-Islamin poliittisesta siivestä, ja sitä pidetään nykyisin omana järjestönään.


title: Pillumagneetti

text: Pillumagneetti on suomalaisen rap-artisti Petri Nygårdin vuonna 2000 julkaistu EP. Albumilta otettu single "Vitun suomirokki" oli vuonna 2000 pitkään Suomen listaykkösenä.


title: Luettelo valtioiden historiallisista lipuista

text: Tämä on luettelo valtioiden historiallisista lipuista. Mukaan on otettu myös Alankomaiden, Australian, Iso-Britannian, Ranskan, Uuden-Seelannin ja Yhdysvaltojen nykyisten itsehallinnollisten merentakaisten alueiden historialliset liput. Lista sisältää niin ikään tietoja nykyvaltioiden alueella sijainneiden de jure tai de facto itsenäisten valtioiden lipuista. Lisäksi listaan on otettu yksittäistapauksissa epäitsenäisten hallintoalueiden, kansalaisjärjestöjen, poliittisten liikkeiden yms. lippuja, erityisesti kun ne ovat vaikuttaneet valtioiden nykylippujen syntyyn. Lippujen käyttöaikatiedoissa on huomattavaa vaihtelua lähteiden välillä. Ensisijaisesti on käytetty Znamierowskin (2010) ja Petersen ym. (1973) antamia tietoja (milloin mahdollista), mutta niitäkään ei voi pitää ehdottoman luotettavina. 1900-lukua edeltäviä tietoja voi pitää ainoastaan viitteellisinä. Liput on koottu Wikimedia commonsista, värisävyjä tai mittasuhteita ei ole varmistettu. Mikäli ne ovat ilmeisen virheellisiä, on siitä lisätty huomautus. Lippujen tekijänoikeustiedot löytyvät kunkin lipun kohdalta. Samoin kunkin lipun kohdalta löytyy yleensä lähde, johon lipun kuvaus perustuu. Lippuja, joiden kohdalla ei ole ollut lähdetietoja, on listaan otettu vain, mikäli ne on kuvattu lähdeluettelosta löytyvissä teoksissa tai Flags of the World -sivustolla. Erillisviittaus on lisätty lähinnä tapauksissa, joissa lippua kuvaamaan on käytetty toista identtistä tai yleistä yksiväristä lippua tai jos esitetyt tiedot poikkeavat merkittävästi Wikipedia commonsissa lippuun liitetyistä. Katso myös -osioon on koottu Wikipedia-sivustot, joita on käytetty listan kokoamiseen.


text:
Käsittää Brittiläisen Intian tärkeimmät brittiläisen Intian vuonna 1947 Intiaan tai Pakistaniin vapaaehtoisesti liittyneet ruhtinaskunnat sekä Iso-Britannian siirtomaahallinnon 1800- ja 1900-luvuilla ennen itsenäistymistä lakkauttamat ruhtinaskunnat.
Käsittää nyky-Venäjän alueella 1800-, 1900- ja 2000-luvulla toimineita de facto itsenäisiä vähemmistökansojen tai alueellisia valtioita.


title: Signmark (albumi)

text: Signmark on suomalaisen kuuron rap-artistin, Signmarkin esikoisalbumi. Se julkaistiin 29. marraskuuta 2006. Signmark ei itse räppää kappaleilla, mutta hän viittoo albumin sisältävän CD-levyn lisäksi DVD:llä, jossa on kaikista kappaleista tehdyt musiikkivideot. Albumin pääaiheena on suomen viittomakielisten historia. Albumilla esiintyy Signmark-yhtye, johon kuuluu Signmarkin lisäksi räppäri Mahtotapa ja tuottaja-dj Sulava. Yhtye hajosi 2009. Kappaleet esitetään enimmäkseen suomalaisella viittomakielellä, mutta mukana on yksi kappale, Our Life, kansainvälisellä viittomakielellä, ASL:llä.


title: Tomás Ó Fiaich

text: Tomás Séamus Ó Fiaich (3. marraskuuta 1923 – 8. toukokuuta 1990) oli irlantilainen pappi. Hän toimi Armaghin katolisena arkkipiispana vuodesta 1977. Hänestä tuli 30. kesäkuuta 1979 yksi kardinaaleista.


title: Tomás Ó Fiaich

text: Tomás Ó Fiaichia seurasi Armaghin arkkipiispana Cahal Brendan Daly.


title: Finn Wagle

text: Finn Wagle (s. 19. kesäkuuta 1941) on evankelis-luterilaisen Norjan kirkon pappi. Hän toimi Nidarosin piispana vuodesta 1991, kunnes Tor Singsaas astui hänen seuraajakseen vuonna 2008.


title: Tor Singsaas

text: Tor Singsaas (s. 1. helmikuuta 1948) on evankelis-luterilaisen Norjan kirkon pappi. Hän astui Nidarosin piispaksi vuonna 2008; edeltäjä oli vuodesta 1991 virassa toiminut Finn Wagle.


title: Soul Asylum

text: Soul Asylum on vuonna 1983 perustettu, yhdysvaltalainen rockyhtye. Yhtyeen alkuperäiskokoonpanon muodostivat Dave Pirner (rummut, laulu), Karl Mueller (bassokitara), Dan Murphy (kitara). Yhtye soitti tuolloin nimellä Loud Fast Rules. Vuonna 1981 Pirner luopui rumpujensoitosta ja hänen tilalleen tuli Pat Morley. Vuonna 1984 vakiintuneeseen kokoonpanoon kuuluivat Dave Pirnerin, Dan Murphyn ja Karl Muellerin lisäksi rumpali Grant Young. Tämä kokoonpano vaikutti vuoteen 1995. Alkuperäisestä kokoonpanosta ovat jäljellä enää Dave Pirner ja Dan Murphy. Karl Muellerin kohtaloksi koitui vuonna 2004 havaittu syöpä, johon hän kuoli kesäkuussa 2005. Nykyiseen kokoonpanoon kuuluvat Pirnerin ja Murphyn lisäksi rumpali Michael Bland ja bassokitaristit Tommy Stinson ja George McKelvey, jotka vuorottelevat konserttikiertueiden keikoilla.


title: Ole Christian Kvarme

text:
Ole Christian Mælen Kvarme (s. 11. marraskuuta 1948) on evankelis-luterilaisen Norjan kirkon pappi. Hän toimi Borgin piispana vuosina
1998–2005 ja on vuosina 2005–2017 Oslon piispana.


title: Bjørn Eidsvåg

text: Bjørn Eidsvåg (s. 17. maaliskuuta 1954 Sauda) on norjalainen laulaja-lauluntekijä. Hän julkaisi debyyttialbuminsa vuonna 1976. Hän on voittanut muutaman Spellemann-palkinnon ja ollut lisäksi lukuisia kertoja epäonnistuneesti ehdolla.


title: Bjørn Eidsvåg

text: Lähinnä musiikkialalta tunnetuksi tullut Eidsvåg on myös evankelis-luterilaisen Norjan kirkon pappi.


title: Ilmataisteluohjus

text: Ilmataisteluohjus on ilmatorjuntaohjus, joka laukaistaan lentokoneesta tai helikopterista toisen lentokoneen tai helikopterin tuhoamiseksi. Merkittäviä teknisiä eroja ilmataisteluohjuksen ja varsinaisen ilmatorjuntaohjuksen välillä ei ole sillä ensinmainittuja voidaan käyttää ilmatorjuntaohjusjärjestelmän ohjuksina, kuten norjalaisessa NASAMS-järjestelmässä.


title: Ilmataisteluohjus

text: Ensimmäiset ilmataisteluohjukset olivat ensimmäisessä maailmansodassa kehitettyjä ilmasta ilmaan-raketteja jotka muistuttivat muodoltaan ilotulitusraketteja. Toisen maailmansodan loppupuolella natsi-Saksassa kehitettiin ensimmäinen varsinainen ilmataisteluohjus, RK344-ohjus joka tunnisti maalinsa (yleensä B-17-pommikoneet) äänen perusteella. Näitä ohjuksia ei sittemmin käytetty toisessa maailmansodassa. Ensimmäinen liittoutuneiden tekemä ilmataisteluohjus oli vuonna 1946 käyttöönotettu yhdysvaltalainen AIM-4 Falcon.


title: Ilmataisteluohjus

text: Nykyään ilmataisteluohjukset ovat melkein aina tutka- tai infrapunahakuisia, 2–4 m pitkiä solakoita ohjuksia. Niiden kantomatka on harvoin alle 10 km, mutta joskus jopa yli 150 km. Hävittäjälentokoneet kantavat tyypillisesti kahta infrapunahakuista ilmataisteluohjusta siipien kärjissä, ja usein kahdesta neljään tutkahakuista ohjusta siivissään. Tällainen varustus on tyypillinen esimerkiksi Suomen ilmavoimien käyttämissä Horneteissa. Suomessa on käytössä kahden tyyppisiä ilmataisteluohjuksia, AIM-9 Sidewinder -infrapunaohjuksia M- ja X-versiona sekä AIM-120 AMRAAM -tutkaohjuksia.


title: Axonan taistelu

text: Axonan taistelu oli Julius Caesarin johtaman Rooman tasavallan armeijan ja belgien välillä käyty taistelu. Kuningas Galban johtamat belgit hyökkäsivät, mutta päätyivät pakenemaan Caeserin armeijaa. Roomalaiset kuitenkin pelkäsivät väijytystä ja lykkäsivät takaa-ajoa.


title: Bernt Ivar Eidsvig

text: Bernt Ivar (Markus) Eidsvig C.R.S.A. (s. 12. syyskuuta 1953) on katolisen kirkon norjalainen pappi. Hän on augustinolainen; sääntökunnassa hänellä on nimi Markus.


title: Bernt Ivar Eidsvig

text: Eidsvigista tuli vuonna 2005 Oslon hiippakunnan piispa. Häntä edelsi Gerhard Schwenzer.


title: Aznauri

text: Aznauri (; monikko "aznaurni", აზნაურნი, tai "aznaurebi", აზნაურები) oli Georgian aatelin luokka. Termiä käytettiin alun perin kaikista aatelisista, mutta myöhäiskeskiajalla se alkoi tarkoittaa vain alhaisaatelia.


title: Aznauri

text: Termi on sukua pahlavin sanalle "āzāt-ān", "vapaa" tai "aatelinen". Persian kuningas Sapor I:n (241–272?) aikaisessa kivikaiverruksessa luokkaa pidetään vapaan aateliston alhaisimpana, ja se vertatutuu Armenian "azat"-aatelistoon. Varhaisin maininta aznaurista on Georgian hagiografista kirjallisuutta edustavassa 400-luvun teoksessa "Pyhän kuningatar Šušanikin marttyyrius". Myöhemmässä Leonti Mrovelin laatimassa kronikassa "aznauri"-sanan väitetään tulleen puolilegendaariselta Azon-hallitsijalta (georgian kielessä –"uri" on yleinen adjektiivisuffiksi). Kronikan mukaan Azonin tuhannen sotilaan armeija hylkäsi hänet, minkä jälkeen hänen voitokas kilpailijansa Parnavaz I nimesi sotilaat aznauriksi. Etymologia on kuitenkin selkeästi virheellinen.